text:
NSHAPITA WA DIKUMI NE MUISAMBOMBO
Sungula bua kutendelela Nzambi mushindu udiye musue
1, 2. a) Nnkonko kayi iudi ne bua kudiela? b) Bua tshinyi mbimpe kudielayi?
MU DILONGA diebe dia Bible, udi mumone ne: bantu ba bungi badi bamba mudibu batendelela Nzambi badi mu bulelela balongesha anyi benza malu adi Nzambi mukine. (2 Kolinto 6:17) Ke bualu kayi Yehowa udi utulomba bua kumbuka mu tshitendelelu tshia dishima, anyi mu “Babilona Munene.” (Buakabuluibua 18:2, 4) Newenze tshinyi? Yonso wa kutudi udi ne bua kusungula tshidiye ne bua kuenza, ne tudi ne bua kudiebeja ne: ‘Ndi musue kutendelela Nzambi mushindu udiye musue bua mmutendelele anyi? Peshi ndi musue kumutendelela anu muntu mmutendelela kuonso eku?’
2 Biwikala ukadi mulekele anyi mumbuke mu tshitendelelu tshia dishima, udi muenze bimpe. Kadi munda muebe amu mudi mua kuikala malu ne bilele kampanda bia mu tshitendelelu tshia dishima biutshidi munange. Tukonkonone amue a ku malu ne bilele abi ne tumone bua tshinyi mbimpe tubimone mushindu udi Yehowa ubimona.
BIMFUANYI NE DITENDELELA BAKISHI
3. a) Bua tshinyi bidi mua kukolela bamue bantu bua kulekela kutendelela Nzambi ne bimfuanyi? b) Bible udi wamba tshinyi bua kutendelela Nzambi ne bimfuanyi?
3 Kudi bantu badi batendelele Nzambi ne bimfuanyi anyi mpingu munkatshi mua bidimu bia bungi. Biwikala wewe pebe uvua muenze nanku, udi mua kudiumvua bibi bua kutendelela Nzambi kuyi nabi to. Kadi vuluka ne: Yehowa udi utulongesha mutudi mua kumutendelela. Bible udi utuambila kabidi patoke ne: Yehowa ki mmusue bua tumutendelele ne bimfuanyi to.—Bala Ekesode 20:4, 5; Misambu 115:4-8; Yeshaya 42:8; 1 Yone 5:21.
4. a) Bua tshinyi katuena ne bua kutendelela bakishi? b) Bua tshinyi Yehowa uvua mukandike tshisamba tshiende bua kuyukila ne bafue?
4 Bantu bakuabu badi mua kupitshisha mêba a bungi ne makanda abu bua kujinga kusankisha bakishi. Badi mene mua kuikala babatendelela. Kadi tudi balonge ne: bafue kabena mua kutuambuluisha anyi kutuenzela bibi to. Kabena ne muoyo muaba mukuabu to. Kujinga kuyukila nabu kudi ne njiwu ya bungi bualu mukenji wonso udi umueneka bu udi ufumina kudi mulela udi mufue udi mu bulelela ufumina kudi bademon. Ke bualu kayi Yehowa uvua mukandike bena Isalele bua kuyukila ne bafue anyi kuenza bualu kayi buonso budi mu diumvuangana ne bademon.—Dutelonome 18:10-12; tangila dimanyisha dia ku ndekelu 26 ne 31.
5. Ntshinyi tshidi mua kukuambuluisha bua kulekela kutendelela Nzambi ne bimfuanyi ne kulekela kutendelela bakishi?
5 Ntshinyi tshidi mua kukuambuluisha bua kulekela kutendelela Nzambi ne bimfuanyi anyi kulekela kutendelela bakishi? Udi ne bua kubala Bible ne kuela meji bikole bua mudi Yehowa umona malu aa. Yehowa udi uamona bu ‘tshintu tshibi’ anyi tshintu tshia muengu. (Dutelonome 27:15) Ikala usambila Yehowa dituku dionso bua akuambuluishe bua kumona malu mudiye uamona ne bua akuambuluishe bua kumutendelela mu mushindu udiye musue. (Yeshaya 55:9) Ikala mushindike ne: Yehowa neakupeshe bukole buudi nabu dijinga bua kulekela bualu buonso budi mu diumvuangana ne ntendelelu wa dishima.
TUDI MUA KUENZA NOWELE ANYI?
6. Bua tshinyi bavua basungule dituku dia 25 ngondo wa 12 bu dituku dia kusekelela diledibua dia Yezu?
6 Nowele ndimue dia ku mafesto adibu benza bikole pa buloba bujima, ne bantu ba bungi badi bela meji ne: mmufikilu wa diledibua dia Yezu. Kadi mu bulelela, Nowele udi mu diumvuangana ne ntendelelu wa dishima. Mukanda kampanda udi uleja ne: bena Lomo bavua bampangano bavua basekelela mufikilu wa diledibua dia dîba mu dia 25 ngondo wa 12. Bamfumu ba tshitendelelu bavua basue bua bantu ba bungi bavua bampangano balue bena Kristo. Ke bualu kayi, nansha muvua Yezu kayi muledibue mu dia 25 ngondo wa 12, bakangata dipangadika dia kusekelela mufikilu wa diledibua dia Yezu mu dituku adi. (Luka 2:8-12) Bayidi ba Yezu kabavua benza Nowele to. Mukanda kampanda udi uleja ne: bidimu 200 panyima pa diledibua dia Yezu, “kakuvua muntu uvua mumanye dituku menemene divuaye muledibue to, ne anu bantu bakese ke bavua bakeba kudimanya.” (Sacred Origins of Profound Things) Bantu bakatuadija kuenza Nowele panyima pa bidimu nkama ya bungi Yezu mumane kulua pa buloba.
7. Bua tshinyi bena Kristo balelela kabatu benza Nowele?
7 Bantu ba bungi mbamanye mudi Nowele mufumine kudi bampangano pamue ne bilele biende bu mudi bia kusanka pamue ne kupeshangana bintu. Tshilejilu, kuvua tshikondo kampanda tshivuabu bakandike dienza dia Nowele mu Angleterre ne mu bimue bitupa bia mu Amerike bualu mmufumine kudi bampangano. Muntu yonso uvua wenza Nowele uvua upeta dinyoka. Kadi ndekelu wa bionso, bantu bakatuadija kuenza kabidi Nowele. Bua tshinyi bena Kristo balelela kabatu benza Nowele? Bualu mbasue kusankisha Nzambi mu malu onso adibu benza.
TUDI MUA KUENZA MIFIKILU YA DILEDIBUA ANYI?
8, 9. Bua tshinyi bena Kristo ba kumpala kabavua benza mifikilu ya diledibua?
8 Difesto dikuabu didi bantu ba bungi batamba kuenza mmufikilu wa diledibua diabu. Bena Kristo badi mua kuenza mifikilu ya diledibua anyi? Mifikilu ya diledibua idibu batele mu Bible idi anu ya bantu bavua kabayi batendelela Yehowa. (Genese 40:20; Mâko 6:21) Bavua basekelela mifikilu ya diledibua bua kutumbisha nzambi ya dishima. Ke bualu kayi bena Kristo ba kumpala “bavua bamona ne: kusekelela mufikilu wa diledibua dia muntu kuvua tshilele tshia bampangano.”—The World Book Encyclopedia.
9 Bena Lomo ba kale ne bena Greke bavua bitaba ne: pavuabu balela muntu kuvua nyuma kampanda anyi muanjelu uvua muaba au, ne nyuma au uvua umulama matuku ende onso a muoyo. Mukanda kampanda udi uleja ne: “Nyuma eu uvua mu diumvuangana ne nzambi uvua muledibue dituku divua muntu au muledibue.”—The Lore of Birthdays.
10. Bua tshinyi lelu bena Kristo kabena basekelela mifikilu ya diledibua?
10 Udi wela meji ne: Yehowa udi wanyisha mafesto adi mu diumvuangana ne ntendelelu wa dishima anyi? (Yeshaya 65:11, 12) Tòo. Ke bualu kayi katuena tusekelela mifikilu ya diledibua anyi difesto kayi dionso didi mu diumvuangana ne ntendelelu wa dishima to.
BIDI NE BUALU ANYI?
11. a) Bua tshinyi bantu bakuabu badi benza mafesto adibu bamanye ne: mmabi? b) Ntshinyi tshidi ne bua kuikala ne mushinga wa bungi kuudi?
11 Bantu bakuabu mbamanye mudi Nowele ne mafesto makuabu bifumine kudi bampangano, kadi badi batungunuka ne kubienza. Badi bamona ne: mafesto adi abapetesha mpunga wa kupitshisha dîba ne bena mu mêku abu. Ke muudi umona pebe anyi? Ki mbibi bua kujinga kupitshisha dîba ne bena mu dîku dienu to. Yehowa ke uvua mufuke dîku, ne mmusue bua tuikale mu malanda mimpe ne bena mu dîku dietu. (Efeso 3:14, 15) Kadi kuikala mu malanda mimpe ne Yehowa kudi ne bua kuikala ne mushinga wa bungi kutudi kupita kusankisha balela betu pa kuenza mafesto a mu ntendelelu wa dishima. Ke bualu kayi mupostolo Paulo wakamba ne: “Tungunukayi ne kukeba bua kumanya malu adi Mukalenge wanyisha.”—Efeso 5:10.
12. Ntshinyi tshidi mua kuenza bua Yehowa abenge difesto kampanda?
12 Bantu ba bungi badi bela meji ne: muaba udi difesto difumine kawena ne bualu to, kadi Yehowa kena wela meji mushindu eu to. Kena wanyisha mafesto adi afumina mu ntendelelu wa dishima anyi adi atumbisha bantu peshi bimanyinu bia ditunga to. Tshilejilu, bena Ejipitu bavua ne mafesto a bungi bua nzambi yabu ya dishima. Pavua bena Isalele bapatuke mu Ejipitu, bakidikija dimue dia ku mafesto abu au, kudibikilabu ne: “tshibilu bua Yehowa.” Kadi Yehowa wakabanyoka bua bualu abu. (Ekesode 32:2-10) Anu bu muvua muprofete Yeshaya muambe, katuena ne bua ‘kulenga tshintu tshia bukoya nansha tshimue!’—Bala Yeshaya 52:11.
IKALA NE BUKALANGA KUDI BANTU BAKUABU
13. Nnkonko kayi iudi mua kudiela paudi wangata dipangadika dia kulekela kuenza mafesto kampanda?
13 Paudi wangata dipangadika dia kulekela kuenza mafesto kampanda, udi mua kudiela nkonko ya bungi. Tshilejilu: Nengenze tshinyi bena mudimu betu bobu bangebeje bua tshinyi tshiena ngenza nabu Nowele? Nengenze tshinyi muntu kampanda yeye mumpeshe tshintu bua Nowele? Nengenze tshinyi bikala muena dibaka nanyi mutekemene bua ngenze difesto kampanda? Mmunyi mundi mua kuambuluisha bana banyi bua kabibatondi patudi katuyi tuenza difesto kampanda anyi mifikilu ya diledibua diabu?
14, 15. Ntshinyi tshiudi mua kuenza muntu yeye mukujingile difesto dilenga anyi mukupeshe tshintu bua difesto adi?
14 Bidi ne mushinga bua kuikala ne meji mimpe paudi wangata dipangadika dia tshia kuamba anyi tshia kuenza mu nsombelu kampanda. Tshilejilu, muntu yeye mukujingile difesto dilenga, kuenji bu ne: kuena mumvue to. Udi mua kumuandamuna patupu ne: “Tuasakidila.” Kadi yeye musue kumanya bia bungi, udi mua kumumvuija bua tshinyi kuena wenza difesto adi. Kadi ikala misangu yonso ne bulenga, bukalanga, ne kanemu paudi wandamuna. Bible udi wamba ne: “Mêyi enu ikale mashême misangu yonso, mela mukele, bua numanye munudi ne bua kuandamuna muntu yonso.” (Kolosayi 4:6) Pamuapa udi mua kumuambila ne: utu musue kupitshisha dîba ne bantu bakuabu ne kubapesha bintu, kadi kuena musue kuenza nunku mu mafesto aa to.
15 Newenze tshinyi muntu yeye mukupeshe kado bua difesto dibi? Bible kena utuambila tshia kuenza mu kalu ne kalu konso to, kadi udi utulomba bua tuikale ne kondo ka muoyo kimpe. (1 Timote 1:18, 19) Pamuapa muntu udi ukupesha tshintu au ki mmumanye ne: wewe kutu wenza difesto adi to. Anyi udi mua kukuambila ne: “Ndi mumanye ne: kutu wenza difesto edi to, kadi ndi musue anu kukupesha tshintu etshi.” Mu nsombelu yonso eyi, udi mua kusungula bua kuangata tshintu atshi anyi kubenga kutshiangata. Kadi nansha wewe muangate dipangadika kayi, ikala mudisuike bua kulama kondo ka muoyo kimpe. Katuena basue kuenza bualu nansha bumue budi mua kunyanga malanda etu ne Yehowa to.
WEWE NE BENA MU DÎKU DIENU
16. Newenze tshinyi bena mu dîku dienu bobu basue kuenza difesto kampanda dibi?
16 Newenze tshinyi bena mu dîku dienu bobu basue kuenza difesto kampanda dibi? Kukokianganyi nabu to. Vuluka ne: badi ne bukenji bua kusungula tshidibu basue kuenza. Ikala ne bukalanga ne nemeka mapangadika abu anu bu muudi musue bua banemeke ebe. (Bala Matayi 7:12.) Kadi bena mu dîku dienu bobu basue bua upitshishe nabu dîba mu difesto kampanda, newenze tshinyi? Kumpala kua wewe kusungula tshia kuenza, sambila Yehowa bua akuambuluishe bua wangate dipangadika dimpe. Elela bualu abu meji, ne enza makebulula. Kupu muoyo ne: udi musue kusankisha Yehowa misangu yonso to.
17. Newenze tshinyi bua kuambuluisha bana bebe bua kabamonyi ne: badi bapangila bualu buimpe padi bantu bakuabu benza mafesto mabi?
17 Newenze tshinyi bua kuambuluisha bana bebe padibu bamona bantu bakuabu benza mafesto mabi? Ikala ubenzela bualu kampanda bua disanka ku musangu ne ku musangu. Ikala kabidi ubapesha bintu bimpe bidibu kabayi batekemene. Ndekelu wa bionso, tshintu tshitambe buimpe tshiudi mua kupesha bana bebe nkubananga ne kusomba nabu bikole.
LONDA NTENDELELU MULELELA
18. Bua tshinyi tudi ne bua kubuela mu bisangilu bia bena Kristo?
18 Bua tuetu kusankisha Yehowa, mbimpe tulekele tshitendelelu tshia dishima pamue ne bilele biatshi ne mafesto adi mu diumvuangana natshi. Kadi tudi kabidi ne bua kulonda ntendelelu mulelela. Mushindu kayi? Tudi mua kuenza nunku tuetu ne tshibidilu tshia kubuela mu bisangilu bia bena Kristo. (Bala Ebelu 10:24, 25.) Bisangilu bidi ne mushinga wa bungi mu ntendelelu mulelela. (Misambu 22:22; 122:1) Tudi tukankamijangana patudi tudisangisha pamue.—Lomo 1:12.
19. Bua tshinyi mbimpe kuambila bantu bakuabu malu malelela a mu Bible audi mulonge?
19 Bualu bukuabu buudi mua kuenza bua kulonda ntendelelu mulelela nkuambila bantu bakuabu malu audi ulonga mu Bible. Malu mabi adi enzeka pa buloba adi atonda bantu ba bungi. Pamuapa udi mumanye bantu badi badiumvua nunku. Bambila bua malu mimpe audi mutekemene mu matuku atshilualua. Paudi ubuela mu bisangilu bia bena Kristo ne wambila bantu bakuabu malu malelela a mu Bible neumone ne: tshitendelelu tshia dishima ne bilele biatshi kabiakukusamina kabidi muoyo to. Ikala mushindike ne: newikale ne disanka, ne Yehowa neabeneshe malu onso audi uditatshisha bua kuenza bua kumutendelela mu mushindu muimpe.—Malaki 3:10.


c: text/html

text:
NSHAPITA WA DIKUMI NE MUANDA MUKULU
Ndi ne bua kudilambula kudi Nzambi ne kubatijibua anyi?
1. Udi mua kuikala udiebeja tshinyi wewe mumane kulonga mukanda eu bimpe?
UDI mulonge malu malelela a bungi a mu Bible mu mukanda eu, bu mudi mulayi wa Nzambi wa muoyo wa tshiendelele, mushindu udi bafue, ne ditekemena dia dibishibua. (Muambi 9:5; Luka 23:43; Yone 5:28, 29; Buakabuluibua 21:3, 4) Ukadi pamuapa mutuadije kubuela mu bisangilu bia Bantemu ba Yehowa ne muitabe ne: bobu ke badi mu tshitendelelu tshilelela. (Yone 13:35) Ukadi pamuapa mutuadije kukolesha bulunda buebe ne Yehowa, ne muangate dipangadika dia kumuenzela mudimu. Nunku udi mua kuikala udiebeja ne: ‘Ndi ne bua kuenza tshinyi mpindieu bua kuenzela Nzambi mudimu?’
2. Bua tshinyi muena Etshiopi kampanda uvua musue kubatijibua?
2 Ke tshivua muena Etshiopi kampanda uvua ne muoyo mu matuku a Yezu mudiebeje pende. Matuku makese Yezu mumane kubishibua ku lufu, Filipo muyidi wa Yezu wakayisha muntu eu. Filipo wakamujadikila ne: Yezu uvua Masiya. Malu avua muena Etshiopi eu mulonge akamulenga bikole, kumusakabi bua kuamba diakamue ne: “Tangila! Ke mâyi aa; ntshinyi tshidi tshimpangisha bua meme kubatijibua?”—Bienzedi 8:26-36.
3. a) Yezu uvua mutumine bayidi bende dîyi kayi? b) Mmushindu kayi udibu ne bua kubatiza muntu?
3 Bible udi ulongesha patoke ne: wewe musue kuenzela Yehowa mudimu, udi ne bua kubatijibua. Yezu wakambila bayidi bende ne: “Nuvuije bantu ba mu bisamba bionso bayidi, nubabatiza.” (Matayi 28:19) Yezu wakafila kabidi tshilejilu pavuabu bamubatize yeye muine. Bavua bamuine yeye mujima mu mâyi, kabavua bamumiamine mâyi mu mutu patupu to. (Matayi 3:16) Lelu eu padibu babatiza muena Kristo, badi ne bua kumuina, anyi kumutua, yeye mujima mu mâyi.
4. Ntshinyi tshidi batismo webe uleja bantu bakuabu?
4 Padibu bakubatiza, bidi bileja bantu bakuabu ne: udi musue bushuwa kulua mulunda wa Nzambi ne kumuenzela mudimu. (Misambu 40:7, 8) Nunku udi mua kuikala udiebeja ne: ‘Ntshinyi tshindi ne bua kuenza bua kubatijibua?’
DIMANYA NE DITABUJA
5. a) Ntshinyi tshiudi ne bua kuenza kumpala kua wewe kubatijibua? b) Bua tshinyi bisangilu bia bena Kristo bidi ne mushinga?
5 Kumpala kua wewe kubatijibua, udi ne bua kumanya Yehowa ne Yezu. Ukadi mutuadije kuenza nunku ku diambuluisha dia dilonga diebe dia Bible. (Bala Yone 17:3.) Kadi ki nkujike to. Bible udi wamba ne: udi ne bua ‘kuwujibua tente ne dimanya dijalame’ dia disua dia Yehowa. (Kolosayi 1:9) Bisangilu bia Bantemu ba Yehowa nebikuambuluishe bua kukolesha malanda ebe ne Yehowa. Ebu mbumue bua ku malu adi ne bua kukusaka bua kubuela mu bisangilu ebi pa tshibidilu.—Ebelu 10:24, 25.
6. Mmalongesha kayi a mu Bible audi ne bua kumanya kumpala kua wewe kubatijibua?
6 Bushuwa, Yehowa kena ukulomba bua umanye malu onso a mu Bible kumpala kua wewe kubatijibua to. Kavua mulombe muena Etshiopi bua kumanya malu onso kumpala kua yeye kubatijibua to. (Bienzedi 8:30, 31) Ikala mumanye ne: netutungunuke ne kulonga malu a Nzambi kashidi ne tshiendelele. (Muambi 3:11) Kadi bua wewe kubatijibua, udi ne bua kuanji kumanya malongesha manene a mu Bible ne kuitaba.—Ebelu 5:12.
7. Dilonga diebe dia Bible ndikuambuluishe mushindu kayi?
7 Bible udi wamba ne: “Kuoku kakuyi ditabuja kakuena mushindu wa kusankisha Nzambi.” (Ebelu 11:6) Nunku udi ne bua kuikala ne ditabuja kumpala kua wewe kubatijibua. Bible udi utuambila ne: bantu bakuabu ba mu tshimenga tshia kale tshia Kolinto bakumvua malu avua bayidi ba Yezu balongesha, ke bobu ‘kuitabuja, kubabatizabu.’ (Bienzedi 18:8) Bia muomumue, dilonga diebe dia Bible ndikuambuluishe bua kupeta ditabuja mu milayi ya Nzambi ne mu bukole bua mulambu wa Yezu udi mua kutusungila ku mpekatu ne ku lufu.—Yoshua 23:14; Bienzedi 4:12; 2 Timote 3:16, 17.
AMBILA BAKUABU MALU MALELELA A MU BIBLE
8. Ntshinyi tshiakusaka bua kuambila bantu bakuabu malu audi ulonga?
8 Paudi wenda ulonga Bible ne umona mudiye ukuambuluisha mu nsombelu webe, ditabuja diebe didi dikola. Nebikusake bua kuambila bantu bakuabu malu audi ulonga. (Yelemiya 20:9; 2 Kolinto 4:13) Kadi mbanganyi baudi ne bua kuambila malu aa?
9, 10. a) Mbanganyi baudi mua kutuadija kuambila malu audi ulonga? b) Udi ne bua kuenza tshinyi wewe musue kutuadija kuyisha ne bena mu tshisumbu?
9 Udi mua kujinga kuambila bena mu dîku dienu, balunda bebe, bena mutumba, anyi bena mudimu benu malu audi ulonga. Mbimpe kubambilawu, kadi ubambilawu mu mushindu muimpe ne bukalanga. Ndekelu wa bionso, neukumbane bua kutuadija kuyisha ne bena mu tshisumbu. Paudi udiumvua ne: ukadi mukumbane, udi mua kuleja Ntemu udi ukulongesha Bible ne kumuambila ne: udi musue kutuadija kuyisha pamue ne bena mu tshisumbu. Yeye mumone ne: ukadi mukumbane ne udi wenza malu mu diumvuangana ne mikenji ya mu Bible, dîba adi wewe ne yeye nenutuilangane ne bakulu babidi ba mu tshisumbu.
10 Nenuyukile malu kayi panudi nutuilangana? Bakulu nebayukile nebe bua kumona ni udi mumanye malongesha manene a mu Bible ne uitaba, utumikila tshidi Bible wamba mu nsombelu webe matuku onso, ne musue bulelela kulua Ntemu wa Yehowa. Ikala mumanye ne: bakulu badi batabalela bena mu tshisumbu bonso, nansha wewe pebe. Nunku kutshinyi bua kuyukila nabu to. (Bienzedi 20:28; 1 Petelo 5:2, 3) Nuenu bamane kuyukila, bakulu nebakumanyishe ni udi mukumbane bua kutuadija kuyisha ne bena mu tshisumbu.
11. Bua tshinyi mbimpe kuanji kushintuluka mu amue malu kumpala kua kutuadija kuyisha ne bena mu tshisumbu?
11 Bidi mua kuenzeka ne: bakulu bakuambile bua kuanji kushintuluka mu amue malu kumpala kua kutuadija kuyisha ne bena mu tshisumbu. Bua tshinyi mbimpe kuanji kushintuluka? Bualu patudi tuambila bantu bakuabu malu a Nzambi, tudi baleji mpala ba Yehowa ne tudi ne bua kuenza malu mu mushindu udi umutumbisha.—1 Kolinto 6:9, 10; Galatiya 5:19-21.
KUNYINGALALA NE KUSHINTULUKA
12. Bua tshinyi bantu bonso badi ne bua kunyingalala?
12 Kudi bualu bukuabu buudi ne bua kuenza kumpala kua wewe kubatijibua. Mupostolo Petelo wakamba ne: “Nunku, nyingalalayi bua mpekatu, shintulukayi bua mpekatu yenu ijimijibue.” (Bienzedi 3:19) Kunyingalala kudi kumvuija tshinyi? Kudi kumvuija kumvua bibi menemene bua bualu bubi butudi benze. Tshilejilu, biwikala uvua wenda masandi, udi ne bua kunyingalala. Nansha biwikala uvua udienzeja bua kuenza malu mimpe mu nsombelu webe, udi anu ne bua kunyingalala, bualu tuetu bonso tudi tuenza mpekatu ne tudi ne bua kulomba Nzambi luse bua atubuikidile.—Lomo 3:23; 5:12.
13. ‘Kushintuluka’ kudi kumvuija tshinyi?
13 Kumvua bibi patupu bua malu mabi auvua wenza nkukumbane anyi? Tòo. Petelo wakamba ne: udi kabidi ne bua ‘kushintuluka.’ Bidi biumvuija ne: udi ne bua kulekela tshikadilu tshibi tshionso tshiuvua natshi ne kutuadija kuenza malu mimpe. Tuangate tshilejilu etshi: fuanyikija ne: udi wenza luendu uya muaba kampanda bua musangu wa kumpala. Wewe mumane kuya tshitupa tshia njila, udi umona ne: udi muangate disangu dikuabu. Newenze tshinyi? Kakuyi mpata, neutekeshe luendu, wewe kuimana, kukudimuka, ne pashishe kuangata disangu dimpe. Bia muomumue, paudi wenda ulonga Bible, udi mua kumona ne: kudi malu anyi bilele kampanda mu nsombelu webe biudi ne bua kushintulula. Ikala mudiakaje bua ‘kushintuluka’ anyi kukudimuka, mmumue ne: kushintulula malu adi akengedibua, ne kutuadija kuenza malu mimpe.
DILAMBULA
14. Mmushindu kayi uudi udilambula kudi Nzambi?
14 Bualu bukuabu bua mushinga buudi ne bua kuenza kumpala kua wewe kubatijibua nkudilambula kudi Yehowa. Paudi udilambula kudi Yehowa, udi umulaya mu disambila bua kumutendelela anu yeye nkayende ne bua kuteka disua diende pa muaba wa kumpala mu nsombelu webe.—Dutelonome 6:15.
15, 16. Ntshinyi tshidi tshisaka muntu bua kudilambula kudi Nzambi?
15 Kulaya bua kuenzela anu Yehowa nkayende mudimu kudi anu bu kulaya bua kusomba ne muntu uudi munange matuku ebe onso a muoyo. Fuanyikija ne: nsongalume kampanda udi utantshila nsongakaji kansanga. Padi nsongalume wenda ulonga bikadilu bia nsongakaji au, ubimona bimusankisha, udi umunanga bikole ne ujinga kumusela. Nansha mudi dipangadika dia kumusela dikale dinene, nsongalume udi witaba bua kuambula bujitu ebu bualu mmunange nsongakaji eu.
16 Bia muomumue, paudi wenda ulonga malu a Yehowa, udi ufika ku dimunanga ne ujinga kuenza muebe muonso bua kumuenzela mudimu. Bualu ebu nebukusake bua kumulaya mu disambila bua kumuenzela mudimu. Bible udi wamba ne: muntu yonso udi musue kulonda Yezu udi ne bua ‘kudibenga.’ (Mâko 8:34) Bidi biumvuija tshinyi? Bidi biumvuija ne: udi uteka ditumikila Yehowa pa muaba wa kumpala mu nsombelu webe. Malu adi Yehowa musue adi ne mushinga wa bungi kupita majinga ebe ne bipatshila biebe.—Bala 1 Petelo 4:2.
KUTSHINYI TO
17. Bua tshinyi bantu bakuabu badi babenga kudilambula kudi Yehowa?
17 Bantu bakuabu badi babenga kudilambula kudi Yehowa bualu badi batshina ne: kabakukumbaja dilaya diabu dia kumuenzela mudimu to. Ki mbasue kuela Yehowa mâyi ku makasa to, anyi badi mua kuikala bela meji ne: bobu kabayi badilambule kudi Yehowa, Yehowa kakubalumbuluisha bua malu adibu benza to.
18. Ntshinyi tshidi mua kukuambuluisha bua kubenga kutshina bua kuela Yehowa mâyi ku makasa?
18 Dinanga diudi nadi bua Yehowa nedikuambuluishe bua kubenga kutshina bua kumuela mâyi ku makasa. Bu muudi mumunange, newenze muebe muonso bua kukumbaja dilaya diudi mumulaye. (Muambi 5:4; Kolosayi 1:10) Kuakuela meji ne: mbikole bua kuenza disua dia Yehowa to. Mupostolo Yone wakafunda ne: “Mona tshidi dinanga dia Nzambi diumvuija: bua tutumikile mikenji yende; pabi mikenji yende kayena ne bujitu.”—1 Yone 5:3.
19. Bua tshinyi kuena ne bua kutshina bua kudilambula kudi Yehowa?
19 Kabiena bikengela bua wikale mupuangane bua wewe kudilambula kudi Yehowa to. Kena utulomba bua kuenza malu atudi katuyi mua kukokesha bua kuenza to. (Misambu 103:14) Neakuambuluishe bua kuenza malu mimpe. (Yeshaya 41:10) Eyemena Yehowa ne muoyo webe wonso, ne “yeye nealulamije njila yebe.”—Nsumuinu 3:5, 6.
KUJIKULA PATOKE BUA LUPANDU
20. Wewe mumane kudilambula kudi Nzambi, mbualu kayi budi bulonda buudi ne bua kuenza?
20 Udi wela meji ne: ukadi mukumbane bua kudilambula kudi Yehowa anyi? Wewe mumane kudilambula kudi Yehowa, ukadi mukumbane bua kuenza bualu budi bulonda ebu: udi ne bua kubatijibua.
21, 22. Mmushindu kayi uudi mua ‘kujikula patoke’ ditabuja diebe?
21 Ambila mutangidi wa malu a kasumbu ka bakulu wa mu tshisumbu tshienu ne: ukadi mudilambule kudi Yehowa ne udi musue kubatijibua. Pashishe neasungule bakulu badi ne bua kukonkonona nebe malongesha manene a mu Bible. Bobu bamone ne: udi mukumbane, nebakuambile ne: udi mua kubatijibua mu mpuilu anyi mu mpungilu wa Bantemu ba Yehowa udi ulonda. Mu mpuilu amu, nebenze muyuki udi uleja tshidi batismo umvuija. Ngamba-malu udi wenza muyuki eu neele pashishe bantu badi bakumbane bua kubatijibua nkonko ibidi mipepele. Paudi wandamuna nkonko eyi, udi ‘ujikula patoke’ ditabuja diebe.—Lomo 10:10.
22 Pashishe badi bakubatiza. Nebakuine wewe mujima mu mâyi. Batismo webe nealeje bantu bonso ne: ukadi mudilambule kudi Yehowa ne udi mpindieu Ntemu wa Yehowa.
TSHIDI BATISMO WEBE UMVUIJA
23. Kubatijibua “mu dîna dia Tatu, dia Muana, ne dia nyuma muimpe” kudi kumvuija tshinyi?
23 Yezu wakamba ne: bayidi bende bavua ne bua kubatijibua “mu dîna dia Tatu, dia Muana, ne dia nyuma muimpe.” (Bala Matayi 28:19.) Bidi biumvuija tshinyi? Bidi biumvuija ne: udi witaba bumfumu bua Yehowa ne mudimu udi nawu Yezu mu malu adi Nzambi mulongolole, ne mushindu udi Nzambi wenza mudimu ne nyuma wende bua kukumbaja disua diende.—Misambu 83:18; Matayi 28:18; Galatiya 5:22, 23; 2 Petelo 1:21.
24, 25. a) Bua tshinyi batismo udi ne mushinga wa bungi? b) Ntshinyi tshituamona mu nshapita wa ndekelu?
24 Batismo mbualu bua mushinga mukole. Padibu bakuina mu mâyi, bidi bileja ne: udi mufue ku nsombelu webe wa kale anyi mumulekele. Padibu bakupatula mu mâyi, neutuadije nsombelu mupiamupia wa dienza disua dia Nzambi. Bidi bileja ne: kutuadijila ku mpindieu newikale wenzela Yehowa mudimu. Ikala mumanye ne: kuena mudilambule kudi muntu, kudi bulongolodi kampanda, anyi ku mudimu kansanga to. Udi mulambule muoyo webe kudi Yehowa.
25 Didilambula diebe nedikuambuluishe bua kukolesha bulunda buebe ne Nzambi. (Misambu 25:14) Kabiena biumvuija ne: muntu neasungidibue anu bualu mmubatijibue to. Mupostolo Paulo wakafunda ne: “Nutungunuke ne kudienzeja bua lupandu luenu ne ditshina ne dizakala.” (Filipoyi 2:12) Batismo udi anu bualu bua ntuadijilu budi bufikisha muntu ku lupandu. Kadi mmushindu kayi uudi mua kushala pabuipi ne Yehowa? Nshapita wa ndekelu neandamune lukonko elu.

robotstxt: allowed

filter: keep


text:
Mua kutantamena buôwa
KAKUTU tshintu tshitu tshimueneka katshiyi ne makanda bu muana wa katoto to. Patuakaledibua, baledi betu ke bavua ne mudimu wa kutukuba. Patuakalonga mua kuenda, tuvua tupetangana ne bantu batuvua katuyi bamanye bale menemene bu bantu ba mfiondo. Baledi betu bobu kabayi batukuate ku tshianza, bantu abu bavua batuenza buôwa. Kadi patuvua bakuate ku tshianza tshia maman anyi tshia papa tuakadimvua mu bukubi.
Patuvua bana, bua tuetu kudiumvua mu bukubi bivua bikengela dinanga dia baledi betu ne malu avuabu benza bua kutukankamija. Patuvua tumona ne: baledi betu bavua batunange, bivua bitukolesha ku muoyo bualu tuvua tudiumvua mu bukubi. Pavuabu batujadikila ne: tudi tuenza malu mimpe, tuvua tudiumvua bimpe ne tuvua tutungunuka ne kuenza malu mimpe.
Patuvua tuenda tukola, balunda betu ba pa muoyo bavua batuambuluisha bua kudiumvua kabidi mu bukubi. Patuvua ku luseke luabu, tuvua tudiumvua bimpe ne bakenza bua ne: mu kalasa muikala muaba udi kauyi wenza buôwa.
Bushuwa, malu aa adi aleja lungeyi lua ku buana. Bamue bana batu ne balunda bakese ba pa muoyo, ne bana ba bungi menemene baledi babu ki mbabambuluishe bimpe to. Melissa * udi wamba ne: “Pantu mmona foto ya bena mu dîku benza malu kaba kamue, ntu ndiambila ne: ‘Mvua panyi mu nsombelu wa nunku pamvua muana.’” Imue misangu ke muutu pebe umvua.
MUDI BALEDI MUA KULONGESHA BANA MALU A MUDIKU KAKUYI BUKUBI
Pamuapa ku buana buebe kuvua ne dieyemena to. Imue misangu kabavua bakunange ne bakuela kalumbandi to. Udi mene mua kuikala uvuluka mvita ya munanunanu ivua baledi bebe baluangana ivua mibafikishe ku dishipa dibaka diabu, ne ditapuluka edi divua mua kuikala dikukebele ntatu. Anyi mene umue wa ku baledi bebe uvua ukuamba mêyi mabi anyi ukututa bikole.
Muana udi kayi mu bukubi utu wenza tshinyi? Bamue batu batuadija kunua diamba anyi kukuatshika maluvu anu ku buana buabu. Bakuabu batu baya mu mangumba a bena tshinyangu. Bana batu kabayi mu bukubi batu baditua diakamue mu tshiendenda, bakeba wa kubananga ne kubakuba. Kadi bulunda bua mushindu eu kabutu bunenga to, ne padibu bukoseka butu bulela ntatu ya bungi ya dibenga ku diumvua mu bukubi.
Bana batekete badi kabayi mu bukubi badi nsombelu ya nunku kayiyi mibafikile badi mua kukola kabayi bangata muoyo wabu ne mushinga to. Ana udi umvuija ne: “Mvua mufike ku dituishibua ne: tshiena ne mushinga wa bungi to, ke muvua mamuanyi ungambila ku musangu ne ku musangu. Tshiena mvuluka musangu nansha umue mamuanyi ungela pende kalumbadi anyi undeja dinanga to.”
Ki nganu mushindu udibu batukoleshe udi mua kuenza bua tudiumvue katuyi mu bukubi to. Tudi mua kudiumvua katuyi mu bukubi padi dibaka dietu difue, ntatu ya bukulakaje, anyi patudi tuditatshisha bua tshimuenekelu tshietu. Nansha biobi mushindu kayi, bidi mua kutupangisha bua kuikala ne disanka ne kunyanga malanda etu ne bakuabu. Ntshinyi tshitudi mua kuenza bua kutshimuna meji a nunku?
NZAMBI UDI UTUTABALELA
Tumanye ne: kudi diambuluisha. Tuetu bonso tudi ne muntu udi musue kutuambuluisha, muntu au n’Nzambi nkayende.
Ku diambulusha dia muprofete Yeshaya, Yehowa udi wamba ne: ‘Kutshinyi, bualu bua ndi nebe, kukenzakanyi bua buôwa nansha, bualu bua ndi Nzambi webe; nenkukoleshe, bulelela, nenkukuatshishe; bulelela, nenkujadike ne tshianza tshianyi tshia balume tshia buakane buanyi.’ (Yeshaya 41:10, 13) Bidi bitukolesha bikole patudi tumvua ne: Nzambi mmusue kutukuata ku tshianza tshiende! Katuena ne bua kutshina!
Bible udi utela batendeledi ba Nzambi bavua ne buôwa kumpala kadi bakalonga mua kukuata Nzambi ku tshianza. Bu muvua Hana mamuende wa Samuele, kayi ne muana, wakadiumvua mushikile. Bakamupuekesha milongo bua muvuaye nkumba. Nunku Hana katshivua umvua nzala ya kudia ne misangu ya bungi uvua udila. (1 Samuele 1:6, 8) Kadi panyima pa yeye mumane kupumuina Nzambi tunyinganyinga tuende, kavua kabidi ne dibungama to.—1 Samuele 1:18.
Umue musangu, Davidi kangimba ka misambu wakadimvua pende kayi mu bukubi. Munkatshi mua bidimu bia bungi, mukalenge Shaula wakateta bua kumushipa. Kadi misangu ya bungi Davidi wakapanduka, ne imue misangu wakadiumvua mutshioke ne malu. (Musambu 55:3-5; 69:1) Nansha nanku, wakafunda ne: ‘Nendale panshi, nendale tulu mu ditalala kabidi, bualu bua wewe nkayebe, Yehowa, udi umvuijila muaba wa kusomba talalaa.’—Musambu 4:8.
Hana ne Davidi bakapumuina Yehowa ntatu yabu, ne yeye wakabambuluisha (Musambu 55:22) Mmushindu kayi utudi mua kubidikija?
MISHISHINDU ISATU IDI MUA KUTUAMBULUISHA BUA KUDIUMVUA MU BUKUBI
1. Longa mua kueyemena Yehowa bu Tatu.
Yezu wakatulomba bua kumanya Tatuende, “Nzambi umuepele mulelela.” (Yone 17:3) Paulo udi utujadikila ne: kena “kule ne yonso wa kutudi.” (Bienzedi 17:27) Yakobo wakafunda ne: “Semenayi pabuipi ne Nzambi ne yeye neasemene pabuipi nenu.”—Yakobo 4:8.
Kumanya ne: tudi ne Tatu wetu wa mu diulu udi mutunange ne udi ututabalela ntshidia tshia mushinga mukole bua kutantamena buôwa. Bushuwa, bua kupeta dieyemena dia nunku bidi bikengela matuku a bungi, kadi bantu ba bungi mbamone ne: bushuwa kuenza nunku nkuambuluishe. Caroline udi wamba ne: “Pakalua Yehowa Tatu wanyi, ngakamona ne: ngapetshi muntu umvua mua kuambila malu anyi. Mbimpeshe dieyemena!”
Rachel udi uvuluka ne: “Yehowa ke uvua mungambulushe bua kudiumvua mu bukubi pavua baledi banyi bandekele nkayanyi. Mvua nyukila nende ne mulomba bua angambuluishe ku ntatu yanyi. Ne wakangambuluisha.” *
2. Kupeta dîku dia mu nyuma.
Yezu wakalongesha bayidi bende bua kumonangana bu bana ba muntu. Wakabambila ne: “Nuenu bonso nudi bana ba muntu.” (Matayi 23:8) Uvua musue bua bayidi bende banangangane ne balue tshitudi mua kubikila ne: dîku dinene dia mu nyuma.—Matayi 12:48-50; Yone 13:35.
Bisumbu bia Bantemu ba Yehowa bitu bidienzeja bua kukebesha nsombelu muimpe ne bikoleshangana bu dîku dilelela dia mu nyuma. (Ebelu 10:24, 25) Bantu ba bungi mbamone ne: bisangilu bia tshisumbu bidi biambuluisha anu bu buanga bua kuondapa nabu mputa yabu.
Eva udi uvuluka ne: “Mvua ne mulunda wa pa buende mu tshisumbu tshietu, uvua ungumvuila pamvua ne ntatu. Uvua unteleja, uvua mumanye pamvua ne bualu ne usambila nanyi. Kavua undekela nkayanyi to. Uvua ungambuluisha bua kubenga kulama malu munda ne kudisombela nkayanyi. Ku diambuluisha diende, ngakatuadija kudiumvua mu bukubi bua bungi. Ndi mupete ‘mamu ne tatu’ mu tshisumbu. Badi benza bua ndiumvue ne: mbanange ne ndi mu bukubi.”
3. Leja bakuabu dinanga ne bulenga.
Kunanga bakuabu ne kubaleja bulenga kudi kukolesha bulunda. Yezu wakamba ne: “Disanka dia kupa ndipite dia kuangata.” (Bienzedi 20:35) Kakuyi mpata netumone ne: patudi tunanga bakuabu bikole, ke patudi tupeta malu a bungi. Yezu wakambila bayidi bende ne: “Ikalayi nupesha bantu bintu, nebanupeshe penu.”—Luka 6:38.
Patudi tunanga bantu bakuabu ne bobu pabu batunanga tudi tudiumvua mu bukubi bua bungi. Bible udi wambilamu ne: “Dinanga kadiena dishikila nansha.” (1 Kolinto 13:8) María udi wamba ne: “ndi mumanye ne: mushindu umvua ndimona kauvua mulelela to. Ngakatshimuna meji anyi mabi pamvua ngambuluisha bakuabu ne ndipua muoyo. Misangu yonso intu ngambuluisha bakuabu ntu ndiumvua bimpe be!”
BUKUBI BUA BANTU BONSO
Malu atudi batele kuulu eku ki ‘ntshijimba’ tshidi tshijikija bualu anu musangu umue anyi bua kashidi to. Kadi adi mua kushintulula malu bikole. Caroline udi wamba ne: “Ntshidi anu ndiumvua tshiyi mu bukubi, kadi mpindieu ndi mmuona ne: ndi ne ngikadilu mimpe. Ndi mumanye ne: Nzambi udi untabalela ne ndi ne balunda ba pa muoyo ba bungi badi pabu bankuba.” Rachel udi umvua pende bia muomumue. Udi wamba ne: “Misangu ya bungi ntu mbungama. Kadi ndi ne bana betu ba mu nyuma bandi mua kulomba mibelu, badi mua kungambuluisha bua kumona malu mu mushindu muimpe. Ku mutu kua bionso ndi ne Tatu wa mu diulu undi nyukila nende dituku dionso. Ke tshidi tshishintulula malu onso.”
Bible udi utumanyisha dilua dia bulongolodi bupiabupia. Muikala muntu yonso wa kutudi udiumvua mu bukubi
Kudi kabidi bualu bukuabu bua ndekelu. Bible udi utumanyisha dilua dia bulongolodi bupiabupia. Muikala muntu yonso wa kutudi udiumvua mu bukubi. Dîyi dia Nzambi didi dilaya ne: “Nebashikame, muntu ne muntu muinshi mua muonji wende wa tumuma tua mvinyo ne muinshi mua mutshi wende wa mfigi; kakuena muntu wabakuatshisha buôwa.” (Mika 4:4) Dîba adi muntu nansha umue kakutuenzela bualu bua tudimone katuyi mu bukubi to, muntu nansha umue kakutuenzela bibi to. Too ne tunyinganyinga tukole tua kale ‘katuena tubuela mu mitshima kabidi.’ (Yeshaya 65:17, 25) Nzambi ne muanende Yezu Kristo, nebajadike “buakane.” Nunku ‘nekuikale ditalala ne ditekemena tshiendelele.’—Yeshaya 32:17.


text:
MU BINTU BIETU BIA KALE
“Drama wa Eureka” wakambuluisha bantu ba bungi bua kupeta bulelela
“EUREKA!” Muaku eu udi umvuija “Ngapetshi!” Mu bidimu bia 1800 pavua or mubudike mu tshimenga tshia Californie mu États-Unis, mumbudi wa or uvua wela lubila elu pavuaye umupeta. Kadi, Charles Russell ne Balongi nende ba Bible bavua bapete tshintu tshia mushinga wa bungi, mmumue ne: bulelela bua mu Bible. Bavua bajinga kubuambila bantu bakuabu ne muoyo mujima.
Mu 1914, bantu miliyo ya bungi ba mu bimenga binene bavua badikunguija bapite bungi bua kumona “Foto-Drama wa bufuki,” filme mule wa mêba 8 uvuabu bapatule kudi Kasumbu ka Balongi ba Bible ba pa buloba bujima. Filme uvua umvuija malu a mu Bible au uvua ne bimfuanyi bimpe bivua binyunga, foto ya mekala mimpe, diumvuija dia malu mu mushindu uvua ukemesha, ne mizike mimpe. Uvua usaka bantu bavua bamumona bua kumanya malu a kumbukila ku bufuki ne muvua nsombelu wa bantu mu bikondo bia kale too ne ku bukokeshi bua bidimu tshinunu bua Yezu Kristo.—Buak. 20:4. *
Kadi bivua bishi bua bantu bavua basombele mu bimenga bikese ne mu misoko ya kule? Mu ngondo wa 8 wa 1914, kasumbu aka kakapatula “Drama wa Eureka,” mmumue ne: mushindu kampanda wa “Foto Drama” uvuabu mua kuendakana nende uvua kayi ne tutupa tua filme bua muntu nansha umue uvua ne nzala ya bulelela kapangidi tshintu. Kuvua mishindu isatu, mushindu wonso uvua mu ndambu wa miakulu. Kuvua “Eureka X” uvua ne mumvuija onso a drama ne mizike. “Eureka Y” uvua ne mumvuija onso makuata kusangisha ne bimfuanyi bia dikala difiike ne ditoke. “Eureka wa drama wa dîku” uvua muenza bua kumuenena kumbelu, uvua ne amue mumvuija ne misambu. Kuvua kabidi mushindu wa kupeta bisanji bia fono ne biamu bia kuleja nabi bimfuanyi bia mushinga mukumbanyine.
Bu muvuabi kabiyi bikengela kuikala ne tshiamu tshia kuleja natshi filme peshi televizion munene, Balongi ba Bible aba bavua baya ne filme eyi mu misoko ya kule, bafikisha mukenji wa Bukalenge mu teritware mipiamipia. “Eureka X” uvuabu bateleja patupu bavua mua kumuela mu munya anyi butuku. Bavua mua kuleja bimfuanyi bia mu “Eureka Y” kakuyi nzembu, batemesha torshe. Tshibumba tshia Nsentedi tshia mu tshiena Finlande tshiakaleja ne: “Tudi mua kuleja bimfuanyi ebi mu muaba kayi wonso.” Bushuwa ke muvuabi bienzeke.
Pamutu pa kufutshila nzubu minene ya manaya, Balongi ba Bible bavua ne meji abu bavua misangu ya bungi bapeta miaba ya kayiyi kufutshila bu mudi: bibambalu bia tulasa, nzubu ya bilumbuluidi, gare ya tuwulu nansha mu bibambalu binene muvua benyi bajikijila lutetuku. Bavua balejile filme ya bungi pambelu ne tshilamba tshinene tshitoke tshiasa ku tshimanu tshia nzubu uvua babidime balamina bia pa madimi. Anthony Hambuch wakafunda ne: “Babidime bavua balongolola miaba ya kusomba mu madimi abu, bateka mitshi mu milongo bua bantu kusomba ne kulonda programe eu.” Bana betu bavua baleja drama wa “Eureka” aba bavua bambuila bintu biabu bia mudimu, mabuki abu, bilamba biabu ne bintu bia kulamba nabi mu mashinyi.
Bateleji ba drama wa “Eureka” bavua bakese ne bakavula kuluabu nkama ya bungi. Mu États-Unis, bantu 400 bakadisangisha mu tshibambalu tshia kalasa mu tshimenga tshivua ne bantu 150 bua kumona drama eu. Miaba mikuabu, bantu bavua benda kilometre mitue ku 8 bua kuya kumona “Drama wa Eureka.” Mu Suède, bena mutumba ba Charlotte Ahlberg bavua badisangishe mu nzubu wende mukese “bakadiumvua balengibue ku muoyo” pavuabu bateleje drama eu. Bantu batue ku 1500 bakaya mu katshimenga ka kule ka mu Australie bua kumona drama. Tshibumba tshia Nsentedi tshiakamba ne: mu tulasa tua bikadilu ne bilongelu bibandile, “balongeshi ne balongi bavua banyishe bikole bindidimbi ne malu mimpe avuabu bakuate mu bisanji bia fono.” “Drama wa Eureka” uvua mutumbe bikole too ne mu miaba ivua nzubu ya dilejila bindidimbi.
KUKUNA MAMIINU A BULELELA
“Drama wa Eureka” wakalua tshiamu tshia mudimu tshinene mu tulasa tua dilongesha bamanyishi bapiabapia mudimu, muvua Balongi ba Bible batuma bangamba malu bua kuenza tulasa tupiatupia tua dilongesha. Mbikole bua kumanya bungi bua bantu bavua bamone “Drama wa Eureka.” Bavua baleja “Drama” ya bungi njila ne njila. Kadi, mu 1915 anu tusumbu 14 tua baleji ba “Drama” pa 86 ke tuvua tufila luapolo pa tshibidilu. Nansha muvuabu badilakana bua muvua malu onso kaayi makumbane, luapolo lua ku ndekelu wa tshidimu luakaleja ne: bantu bapite pa muliyo mujima bavua bamone “Drama” eu. Bantu batue ku 30000 bakalomba mikanda yetu.
Nansha muvua “Drama wa Eureka” kayi mutambe kumanyika bikole, pamuapa bantu miliyo ya bungi bavua bamone filme wa pa buende eu kumbukila ku Australie too ne ku Argentine, kumbukila ku Afrike wa ku Sud too ne ku bidiila bia mu Grande-Bretagne, Inde, ne mu Caraïbes. Bantu ba bungi ba kudibu bavua bapete bulelela bua mu Bible budi ne mushinga kupita or ne bavua mua kukema bamba ne: “Eureka!”
^ tshik. 4 Bala tshiena-bualu tshia ne: “Mu bintu bietu bia kale—Bidimu 100 bia filme uvua ukolesha ditabuja” mu Tshibumba tshia Nsentedi tshia dia 15/2/2014, dibeji 30-32.


text:
TSHIENA-BUALU TSHINENE | MUA KUPITA NE TUNYINGANYINGA
Tunyinganyinga tua mu dîku
Janet udi wamba ne: “Matuku makese panyima pa lufu lua tatuanyi, bayanyi wakangambila ne: ukavua usesela mukaji mukuabu. Matuku makese pashishe, wakambula bilamba biende bionso bivua mu tshitekelu tshiende tshia bilamba, kutushiyaye meme ne bana babidi kayi mutulaye.” Janet wakapeta mudimu, kadi difutu diawu kadivua dikumbana bua kukumbaja majinga onso a ku nzubu to. Uvua kabidi mutuilangane ne ntatu mikuabu pa kumbusha lutatu lua makuta. Udi uvuluka wamba ne: “Kanyinganyinga kakole kamvua naku bua majitu mapiamapia amvua ne bua kuambula nkayanyi aa kavua kantonda bikole. Mvua ndiumvua bibi bua mumvua tshiyi mua kukumbajila bana banyi malu onso bu mudi baledi bakuabu benzela bana babu. Nansha mpindieu, ntshidi anu nditatshisha bua mudi bantu bakuabu bammona meme ne bana banyi. Badiku mua kuikala badiebeja ni mvua muenze tshionso tshivua tshikengela bua kulama dibaka dianyi anyi?”
Disambila didi diambuluisha Janet bua kukepesha tunyinganyinga tuende ne kukolesha malanda ende ne Nzambi. Udi wamba ne: “Butuku ke dîba ditambe bubi, bualu padi panshi patalala ke padi malu adi mantonde amvuila mu mutu. Pandi mbala Bible ne nsambila ke pandi mmona tulu. Mvese untu mutambe kunanga ngua Filipoyi 4:6, 7 udi wamba ne: ‘Kanusamishi mutu bua tshintu nansha tshimue, kadi mu malu onso mu disambila ne mu disengelela pamue ne disakidila, numanyishe Nzambi milombu yenu; ne ditalala dia Nzambi didi dipite dijingulula dionso dia malu nedilame mioyo yenu ne lungenyi luenu.’ Ndi musambile matuku a bungi butuku ne mumone mudi ditalala dia Yehowa dinkoleshe.”
Yezu wakamba mêyi adi akolesha bua disambila mu Muyuki wende wa pa mukuna ne: “Tatu wenu, mmumanye binudi nabi dijinga kumpala mene kua nuenu kumulombabi.” (Matayi 6:8) Mêyi aa adi atangila tunyinganyinga tua mishindu yonso. Tudi ne bua kumulomba. Disambila ke mushindu wa kumpala udi utuambuluisha bua ‘kusemena pabuipi ne Nzambi.’ Wewe muenze nanku, ‘yeye neasemene pabuibi nebe.’
Bushuwa disambila kadiena anu dituambuluisha bua kupepela bua mutudi bapatule malu avua matutonde to. Yehowa ‘udi umvua milombu’ udi kabidi wambuluisha bonso badi bamukeba ne ditabuja dionso. (Musambu 65:2) Ke bualu kayi Yezu wakalongesha bayidi bende bua “kusambila misangu yonso kabayi balekela.” (Luka 18:1) Tudi ne bua kutungunuka ne kulomba bua Nzambi atulombole ne atuambuluishe, bashindike ne: neatufute bua ditabuja dietu. Katuena ne bua kuelakana bua dijinga didiye nadi bua kutuambuluisha ne bukole buende bua kuenza nanku. ‘Kusambila misangu yonso’ nunku kudi kuleja ne: tudi ne ditabuja dilelela.
TSHIDI KUIKALA NE DITABUJA KUMVUIJA MENEMENE
Ditabuja ntshinyi menemene? Ditabuja didi dilomba ‘kufika ku dimanya’ Nzambi bu muntu mulelela. (Yone 17:3) Bua kuenza nanku bidi bilomba tshia kumpala kupeta meji a Nzambi ku diambuluisha dia Bible. Tudi bamanye ne: udi umona yonso wa kutudi ne mmusue kutuambuluisha. Kadi ditabuja dilelela kadiena dimanyina anu pa kumanya malu kampanda adi atangila Nzambi to. Didi kabidi diumvuija kudia nende bulunda bukole bua kanemu. Anu mudibi bua bulunda ne muntu, katuena mua kudia bulunda bua nunku mu mupodi wa dîsu to. Ditabuja dietu didi “ditungunuka ne kuvula” mu bule bua matuku patudi tulonga bikole malu adi amutangila, ‘tuenza malu adi amusankisha,” ne tumona mudiye utuambuluisha. (2 Kolinto 10:15; Yone 8:29) Ditabuja dia buena edi ke didi diambuluisha Janet bua kupita bimpe ne ntatu.
Janet udi wamba ne: “Kumona tshianza tshia Yehowa mu malu onso a mu nsombelu wanyi ke kudi bushuwa kungambuluishe bua kukolesha ditabuja dianyi. Misangu ya bungi tuvua tutuilangana ne malu mabi avua amueneka makole bua kupita nawu. Bu mutuvua tusambila bikole, Yehowa uvua misangu yonso utupandila njila mu mushindu umvua tshiyi ngelela meji. Pandi mmuela tuasakidila, bidi bimvuluija bungi bua malu adiye mungenzele. Utu utuambuluisha misangu yonso mu tshikondo tshiakanyine, anu pa dîba menemene. * Mmumpeteshe balunda ba bushuwa, bena Kristo balelela balume ne bakaji. Batu bangambuluisha misangu yonso ne mbalunda bimpe ba bana banyi.
“Ndi ngumvua bua tshinyi Yehowa udi wamba ne: ‘Ndi nkina dishipa dia dibaka.’ (Malaki 2:16) Bua muena dibaka udibu benzele bibi, ndiedibua mâyi ku makasa dibi ditambe. Bidimu bia bungi bikadi bipite katshia bayanyi wanshiya, kadi imue misangu ntu anu ndiumvua muikale nkayanyi, tshiyi ne mushinga. Pandi ndiumvua nanku, ntu ndienzeja bua kuenza bualu kampanda bua kuambuluisha muntu mukuabu, kuenza nunku kutu kungambuluisha panyi.” Janet udi ukepesha kanyinganyinga kende padiye utumikila mubelu wa mu Bible wa kubenga kuditola pa nkayende. *
Nzambi udi ‘tatu wa bana ba nshiya ne mulumbuluidi wa bakaji bakamba.’
Janet udi wamba ne: “Kumanya ne Yehowa udi ‘tatu wa bana ba nshiya ne mulumbuluidi wa bakaji bakamba’ kudi kunkolesha bikole menemene. Yeye kakutulekela bu muvua bayanyi muenze nansha.” (Musambu 68:5) Janet mmumanye ne: Nzambi katu ututeta “ne malu mabi” to. Kadi udi upesha bantu bonso meji ne “muoyo mujima” ne udi ufila “bukole budi bupite bua pa tshibidilu” bua kutuambuluisha bua kupita bimpe ne ntatu yetu.
Kadi tudi mua kuenza tshinyi bituikala tuditatshisha bualu muoyo wetu udi mu njiwu?
^ tshik. 10 Bua kumanya makuabu malu a mua kupita ne tunyinganyinga, bala biena-bualu bia “Udiku bimpe mu nsombelu webe anyi?” (“Are You in Control of Your Life?”) bidi mu nimero wa Réveillez-vous ! wa ngondo wa 7/2015 udi ku Enternete mu www.jw.org.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
A7-A Malu manene a mu nsombelu wa Yezu pa buloba: Kumpala kua Yezu kutuadija kuyisha
Dilondangana dia malu adi mu Evenjeliyo inayi bilondeshile dîba divuawu menzeke
Tuzubu tudi tulonda etu tudi ne tuarte tuatu tudi tuleja ngendu ivua Yezu muenze ne miaba ivuaye wenda uyisha. Mikete idi mu karte kayena ileja njila misunguluke to, kadi idi ileja nseke ivuaye muye. Katshimanyinu ka “b.” kadi kumvuija ne: “bu mu” anyi “pabuipi ne.”
Kumpala kua Yezu kutuadija kuyisha
DÎBA
MUABA
BUALU
MATAYI
MÂKO
LUKA
YONE
3 K.B.B.
Yelushalema, ntempelo
Muanjelu Gabaliele umanyisha Zekâya diledibua dia Yone Mubatiji
1:5-25
b. 2 K.B.B.
Nazaleta; Yudaya
Muanjelu Gabaliele umanyisha Mariya diledibua dia Yezu; Mariya uya kumona muanabu Elizabeta
1:26-56
2 K.B.B.
Buloba bua mikuna bua Yudaya
Diledibua dia Yone Mubatiji ne dimuinyika dîna; Zekâya wamba mêyi a buprofete; nsombelu wa Yone mu tshipela
1:57-80
2 K. B.B., b. dia 1/10
Beteleheme
Diledibua dia Yezu; “Dîyi diakalua mubidi”
1:1-25
2:1-7
1:1-5, 9-14
Pabuipi ne Beteleheme; Beteleheme
Muanjelu umanyisha balami lumu luimpe; banjelu batumbisha Nzambi; balami ba mikoko baya kumona muana
2:8-20
Beteleheme; Yelushalema
Ditengudibua dia Yezu (dituku dia 8); bamuleja mu ntempelo kudi baledi bende (panyima pa dituku dia 40)
2:21-38
1 K.B.B. anyi 1 B.B.
Yelushalema; Beteleheme; Ejipitu; Nazaleta
Dikumbula dia bena lubuku lua mitoto; dîku dinyemena mu Ejipitu; Helode ushipa bana ba balume; dipingana ne disombela mu Nazaleta
2:1-23
2:39, 40
12 B.B., Pasaka
Yelushalema
Yezu ne bidimu 12 mu ntempelo wela balongeshi nkonko
2:41-50
Nazaleta
Upingana ku Nazaleta; utungunuka ne kukokela baledi; ulonga mabaya; Mariya udi ne bana bakuabu ba balume banayi, ne ba bakaji kabidi (
Mat 13:55, 56; Mâk 6:3)
2:51, 52
29, muvu wa luya
Tshipela, Musulu wa Yadene
Yone Mubatiji utuadija mudimu wende
3:1-12
1:1-8
3:1-18
1:6-8, 15-28
PATULA KU EMPRIMANTE
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Tshiluba
Malu manene a mu nsombelu wa Yezu pa buloba: Kumpala kua Yezu kutuadija kuyisha


text:
NSHAPITA WA KUMPALA
Bulelela pa bidi bitangila Nzambi
Nzambi utuku uditatshisha bua bualu buebe anyi?
Nzambi utu mushindu kayi? Utu ne dîna anyi?
Kudiku mushindu wa kudia nende malanda anyi?
UKADIKU mutangile bimpe bana patubu bela nkonko anyi? Ba bungi batu batuadija kuela nkonko diakamue padibu bamanya kuakula. Badi bakutangila ne mêsu matonona ne ntema yonso bua kukuela nkonko bu mudi: Diulu didi bulé bua tshinyi? Mitoto idi ne tshinyi munda muayi? Utu mulongeshe nyunyi mua kuimba misambu nnganyi? Udi mua kuditatshisha muebe muonso bua kubandamuna, kadi kabitu anu bipepele to. Nansha diandamuna diebe dikale dimpe mushindu kayi, bana badi kabidi anu mua kukuebeja ne: Bua tshinyi?
2 Ki nganu bana nkayabu batu bela nkonko to. Padi muntu wenda ukola, utu anu webeja malu. Tutu tuela nkonko bua kumanya tshia kuenza, bua kumanya njiwu itudi mua kuepela anyi anu bua kumanya patupu malu makuabu. Pabi bitu bimueneka ne: bantu ba bungi batu balekela kuela nkonko, nangananga ya mushinga mukole; anyi batu balekela kukeba mandamuna.
3 Anji elabi meji ku lukonko ludi pa tshizubu tshia mukanda eu, ne ku nkonko idi mu tshitupa tshiawu tshia kumpala ne idi ku ntuadijilu kua nshapita eu. Eyi ke imue nkonko minene iudi mua kudiela. Kadi, bantu ba bungi kabatshiena bakeba mandamuna a nkonko eyi to. Bua tshinyi? Bible udi mua kuyandamuna anyi? Bamue badi bela meji ne: mandamuna adi Bible ufila mmakole bua kuumvua. Bakuabu badi bamba ne: kuela nkonko eyi kudi mua kulua kubafuishisha bundu anyi kubapuekesha milongo tshianana. Banga pabu badi bela meji ne: eyi nnkonko ya bampasata ne bantu batu balongesha mu bitanda. Kadi wewe udi wela meji kayi?
4 Imue misangu wewe udi musue kupeta mandamuna a nkonko minene itu bantu badiela. Kakuyi mpata, udi mua kuikala udiebeja ne: ‘Bua tshinyi ndi ne muoyo? Muoyo utudi nawu eu ke tshionso tshidiku anyi? Nzambi utu mushindu kayi menemene?’ Mbimpe kudiela nkonko eyi ne kabidi mbimpe kuenza muebe muonso bua kupeta mandamuna mimpe ne malelela. Yezu Kristo Mulongeshi muende lumu wakamba ne: ‘Tungunukayi ne kulomba, nebanupeshe; tungunukayi ne kukeba, nenupete; tungunukayi ne kukokola, nebanunzuluile.’—Matayo 7:7, NW.
5 Wewe ‘utungunuka ne kukeba’ mandamuna a nkonko minene, neumanye malu malenga a bungi. (Nsumuinu 2:1-5) Nansha bantu bobu bakuambile tshinyi, umanye amu ne: kudi mandamuna ne udi mua kuapeta mu Bible. Ki mbikole menemene bua kumvua mandamuna aa to. Pashishe, mandamuna aa adi atupesha kabidi ditekemena ne disanka. Adi mua kukuambuluisha bua kuikala ne nsombelu mulenga nansha mpindieu. Kadi tuanji kubangisha ne lukonko lutu lutatshisha bantu ba bungi.
NZAMBI KATU UTUTABALELA NE UTUMVUILA ANYI?
6 Bantu ba bungi batu bandamuna lukonko elu ne: eyowa. Batu badiambila ne: ‘Bu Nzambi ututabalela, malu kaavua mua kuikala mushindu mukuabu pa buloba anyi?’ Bualu lelu’eu kudi mvita, lukinu ne bupele. Tutu tusama, tukenga ne tufuisha balela ne balunda betu. Ke bualu kayi bavule batu bamba ne: ‘Bu Nzambi muikale ututabalela, uvua mua kuenza bua malu a mushindu eu kaenzeki to.’
7 Tshidi tshitonda ntshia se: bamfumu ba bitendelelu batu bafikisha bantu ku diela meji ne: Nzambi katu ubumvuila to. Mmu mushindu kayi? Tshilejilu, padi makenga atulukila bantu, batu babambila ne: ndisua dia Nzambi. Nunku, balongeshi aba batu bela Nzambi tshilumbu pambidi bua makenga aa. Kadi mmuomu anyi? Bible utu ulongesha tshinyi menemene? Yakobo 1:13 udi wandamuna nenku: ‘Muntu kambi pamuteyabu ne: Ndi muteyibue kudi Nzambi; bualu bua Nzambi kêna mumanye mua kuteyibua ne malu mabi, ne yeye muine kêna uteya muntu.’ Nanku Nzambi ki ng’utu ukebesha makenga to. (Yobo 34:10-12) Tshidibi, utu ualekela. Tumanyayi ne: kudi dishilangana dinene pankatshi pa kulekela tshintu tshienzeka ne kuenza bua tshienzeke.
8 Tuangatabi tshilejilu etshi: muana wa balume kampanda ukadi muntu mukole utshidi kua baledi bende; tatuende mmuntu muimpe ne wa meji. Muana eu udi utomboka ne umuka kumbelu kuabu, kadi tatuende kêna umukandika to. Muana eu udi uya kuenza malu mabi ne pashishe udi upeta ntatu. Tudi mua kuamba ne: tatuende ke udi mumukebele ntatu eyi anyi? Tòo. (Luka 15:11-13) Bia muomumue, Nzambi kavua mukandike bantu pakasungulabu njila mubi to, kadi ki nyeye udi mubakebele ntatu nansha. Nunku kuamba ne: Nzambi ke udi mukebele bantu makenga onso adibu nawu ndishima.
9 Nzambi ki mmuenze bibi padiye mulekele bantu mu njila wabu mubi to. Kadi bu mudiye ne bukole ne meji a bungi, ne muikale kabidi Mufuki wetu, kêna muenzejibue bua kutuambila tshidiye mulekele makenga to. Tshidibi, bua dinanga diende udi utuambila tshidiye mualekele. Neumanye malu a bungi pa muanda eu mu Nshapita wa 11. Kadi ikala mushindike ne: Nzambi ki ng’udi ukebesha makenga to. Udi utupesha ditekemena dimuepele didiku bua tshilumbu etshi!—Yeshaya 33:2.
10 Nzambi udi kabidi munsantu anyi wa tshijila. (Yeshaya 6:3) Bidi biumvuija ne: kêna ne kalema to, kêna ne bubi to, udi kezukezu. Nunku, tudi mua kumueyemena ne muoyo wetu mujima. Kadi katuena mua kueyemena bantu nanku to, bualu batu bashintuluka imue misangu. Nansha mfumu wa muoyo muimpe menemene kêna ne bukole bua kumusha ntatu yonso idi bantu babi bakebelangana to. Kadi Nzambi yeye ngwa bukole buonso. Udi mua kujikija ne neajikije ntatu yonso idi makenga makebele bantu. Pakumbana dîba, Nzambi neajikije malu mabi onso nkong bua kashidi!—Musambu 37:9-11.
MMUNYI MUTU NZAMBI UMONA MALU MABI?
11 Kadi bua lelu’eu Nzambi utu umona malu audi nawu ne aa adi enzeka pa buloba munyi? Tshia kumpala, Bible udi ulongesha ne: Nzambi udi ‘unanga buakane.’ (Musambu 37:28) Nunku, Nzambi utu ulondesha bikole tshilumbu tshia tshidi tshimpe ne tshidi tshibi. Udi ukina malu mabi a mishindu yonso. Tshilejilu, Bible udi wamba ne: Nzambi uvua ne ‘kanyinganyinga mu mutshima’ pakavula malu mabi pa buloba tshimue tshikondo. (Genese 6:5, 6) Nzambi ki mmushintuluke to. (Malaki 3:6) Utshitu anu umvua bibi padiye umona makenga adi pa buloba bujima. Katu musue kumona bantu bakenga to. Bible udi wamba ne: Nzambi ‘udi unutabalela.’—1 Petelo 5:7, NW.
12 Kadi mmunyi mutudi mua kujadika ne: Nzambi utu umvua bibi patuye umona bantu bakenga? Tangila tshijadiki tshikuabu. Bible utu ulongesha ne: Nzambi wakafuka muntu mu tshimfuanyi tshiende. (Genese 1:26) Nenku tudi ne ngikadilu milenga bualu Nzambi utu nayi. Tshilejilu, kutuku umvua bibi pautu umona bantu bakenga kakuyi bualu anyi? Pawikala umvua bibi, umanye ne: Nzambi utu umvua yeye bibi menemene.
13 Umue wa ku ngikadilu minene idi nayi bantu ndinanga. Ngikadilu eu udi kabidi uleja tshidi Nzambi. Bible udi ulongesha ne: “Nzambi udi dinanga.” (1 Yone 4:8) Nunku, tutu tunangangana bualu Nzambi utu unangangana. Dinanga didi mua kukusaka bua kujikija ntatu ne makenga onso adi pa buloba anyi? Bu wewe ne bukole bua kujikija makenga, kuvuaku mua kuajikija anyi? Kakuyi mpata, ke tshiuvua mua kuenza! Nanku umanye ne: Nzambi neajikije ntatu ne makenga. Malu adibu baleja mu tshitupa tshia kumpala tshia mukanda eu ki mmianu anyi tshilota to. Malu adi Nzambi mulaye neakumbane bushuwa! Kadi bua kuitaba malu aa, bidi bikengela kumanya bimpe Nzambi udi mualaye.
NZAMBI MMUSUE NE: UMUMANYE BIMPE
14 Udi mua kuenza tshinyi bua muntu kukumanyaye? Kuenaku mua kuanji kumuambila dîna diebe anyi? Nzambi utu pende ne dîna anyi? Batu bamubikila mu bitendelelu bia bungi ne: Maweja, Mukalenge, Mulopo, Mvidi Mukulu anyi Nzambi. Kadi aa ki mmêna ende malelela to, mmianzu patupu bu mudi “mfumu” anyi “mulombodi.” Bible utu ulongesha ne: Nzambi udi ne mianzu mivule bu mudi “Nzambi” ne “Mukalenge.” Kadi Bible utu ulongesha kabidi ne: Nzambi utu ne dîna diende dia nkayende, dîna adi ke: Yehowa. Musambu wa 83:18 udi wamba ne: ‘Wewe nkayebe, ng’udi muidike dîna dia Yehowa, udi Mutambe Bunene wa pa mutu pa buloba bujima.’ Pikala Bible webe kayi ne dîna dia Yehowa, tudi tukulomba bua ubaleTshisakidila tshia mu mukanda eu. Bua kuamba bualu pa bualu, dîna dia Nzambi didi misangu binunu ne binunu mu mivungu ya Bible ya kale. Nunku, Yehowa mmusue ne: umanye dîna diende ne wikale umubikila mu dîna edi. Mbienze anu bu ne: Nzambi udi udimanyisha kuudi mu Bible.
15 Nzambi utu mudinyike dîna didi dimuakanyine menemene. Dîna edi Yehowa didi diumvuija ne: Nzambi utu ukumbaja malu onso adiye ulaya ne utu ukumbaja bualu buonso budiye musue kuenza.* Dîna dia Nzambi ndia pa buadi menemene. Anu yeye nkayende ke utu ne dîna edi. Yehowa mene utu nkayende mu malu a bungi. Mushindu kayi?
16 Tuvua bamone mudibu bamba Yehowa mu Musambu wa 83:18 ne: ‘Wewe nkayebe udi Mutambe Bunene.’ Yehowa nkayende ke udibu babikila kabidi ne: ‘Wa-Bukole-Buonso.’ Buakabuluibua 15:3 udi wamba ne: ‘Mukalenge Nzambi wa Bukole Buonso, midimu yebe idi minene ne ya dikema. Wewe, Mukalenge wa bikondo [anyi wa tshiendelele], njila yebe idi miakane ne ya bulelela.’ Muanzu eu ‘Wa-Bukole-Buonso’ udi utulongesha ne: kakuena muntu udi ne bukole bu bua Yehowa mu diulu anyi pa buloba to. Yehowa udi ne bukole bua bungi be! Muanzu mukuabu eu ‘Mukalenge wa tshiendelele’ udi utuvuluija ne: Yehowa udi nkayende mu mukuabu mushindu kabidi. Yeye nkayende ke muntu utu amu ne muoyo. Musambu wa 90:2 udi wamba ne: ‘Nansha katshia ku tshikondo katshiyi tshijadika too ne ku tshikondo katshiyi tshijadika [anyi bua kashidi] wewe udi Nzambi.’ (NW) Bualu ebu budi bukuenza buôwa, ki mmuomu anyi?
17 Yehowa udi kabidi mushilangane bualu yeye nkayende ke Mufuki. Buakabuluibua 4:11 udi wamba ne: ‘Wewe, Mukalenge wetu ne Nzambi wetu, udi muakane bua kuangata butumbi ne bunême ne bukole; bualu bua wewe wakafuka bintu bionso, ne bualu bua disua diebe biakadiku, ne biakafukibua.’ Tshintu kayi tshionso tshiudi mumanye (bu mudi: banjelu, mitoto, bimuma, minyinyi ya mu mâyi) tshidiku bua bualu bua Yehowa.
UDI MUA KUDIA MALANDA NE YEHOWA ANYI?
18 Bamue bantu batu bumvua buôwa kakese padibu balonga ngikadilu mitambe bunene ya Yehowa. Badi bamona Yehowa muikale kuulu kule, kakuyi mushindu wa kudia nende malanda anyi badimona tshianana, kabayi ne mushinga ku mêsu kuende. Kadi mbimpe kuikala ne lungenyi lua nunku anyi? Bible utu ulongesha malu mu mukuabu mushindu. Utu wamba ne: Yehowa ‘kêna netu kule’ to. (Bienzedi 17:27) Bible udi mene utulomba ne: ‘Semenayi pabuipi ne Nzambi ne yeye neasemene pabuipi nenu.’—Yakobo 4:8.
19 Kadi mmunyi muudi mua kudia malanda ne Nzambi? Tshia kumpala, tungunuka ne kuenza tshiudi wenza etshi: longa malu a Nzambi. Yezu wakamba ne: ‘Eu udi muoyo wa tshiendelele, bua bobu bakumanye wewe, Nzambi umuepele mulelela, ne yeye uwakatuma, Yezu Kristo mene.’ (Yone 17:3) Eyowa, Bible utu ulongesha ne: kulonga malu adi atangila Yehowa ne Yezu kudi kufikisha ku “muoyo wa tshiendelele”! Anu bu mutukadi bamone, “Nzambi udi dinanga.” (1 Yone 4:16) Yehowa udi kabidi ne ngikadilu mikuabu milenga idi itukoka kudiye. Tshilejilu, Bible udi wamba ne: Yehowa udi ‘Nzambi wa luse ne dinanga, kêna ukuata tshiji lubilu, udi muule tente ne luse lujalame ne bushuwa.’ (Ekesode 34:6) ‘Udi muimpe, ne mutshima wende udi musue kubuikidila bantu mibi yabu.’ (Musambu 86:5) Nzambi udi ne lutulu. (2 Petelo 3:9) Udi ulamata ku mikenji yende. (Buakabuluibua 15:4) Wewe ubala Bible bikole, neumone mudi Yehowa ne ngikadilu eyi mimpe ne mikuabu kabidi.
20 Bushuwa, kuena mua kumona Nzambi to, bualu udi nyuma. (Yone 1:18; 4:24; 1 Timote 1:17) Kadi wewe ulonga malu ende mu Bible, neumumone bu muntu mulelela. Anu bu muakamba mufundi wa Misambu, udi mua ‘kumona buimpe bua Yehowa.’ (Musambu 27:4; Lomo 1:20) Paudi wenda ulonga malu a Yehowa, udi wenda umumona anu bu muntu wetu wa bushuwa eu ne neumunange bikole ne neudiumvue pabuipi nende.
21 Neumvue bua tshinyi Bible utu utulongesha bua kuangata Yehowa bu Tatuetu. (Matayo 6:9) Muoyo utudi nawu udi ufumina kudiye ne mmusue bua tuikale bimpe anu bu mutu tatu yonso udi munange bana bende mua kubajingila diakalenga. (Musambu 36:9) Bible utu kabidi ulongesha ne: tudi mua kulua balunda ba Yehowa. (Yakobo 2:23) Anji elabi meji tung: wewe kampanda, ulua mulunda wa Mufuki wa bintu bionso!
22 Kadi wamanya ne: pawikala wenda ulonga Bible, bantu bakuabu ba muoyo muimpe nebakuambile bua kulekela kumulonga. Badi mua kuela meji ne: ukadi ushintuluka. Kadi kulekedi muntu nansha umue ukupangisha mua kudia bulunda ne Yehowa to, bualu ndiakalenga dinene be!
23 Tshidibi, kuakumvua malu onso bimpe diakamue to. Bidi bikengela kudipuekesha ndambu bua kulomba diambuluisha, kadi kumvu bundu to. Yezu wakamba ne: tudi ne bua kudipuekesha anu bu bana. (Matayo 18:2-4) Anu bu mutudi bamanye, bana batu bela nkonko ya bungi be! Nzambi mmusue ne: upete mandamuna a nkonko yebe. Bible udi utumbisha bamue bantu bavua bakeba kumanya malu a Nzambi ne disuminyina. Bavua balondolola bimpe mu Bible bua kujadika ne: malu avuabu balonga avua malelela menemene.—Bienzedi 17:11.
24 Kulonga Bible ke mushindu muimpe wa kumanya malu a Yehowa. Bible mmushilangane ne mikanda mikuabu. Mmushilangane nayi ku tshinyi? Nshapita udi ulonda eu neandamune lukonko elu.
TSHITU BIBLE ULONGESHA
- Nzambi utu uditatshisha bua bualu buebe wewe.—1 Petelo 5:7.
- Dîna dia Nzambi n’Yehowa.—Musambu 83:18.
- Yehowa udi ukulomba bua kudia nende malanda.—Yakobo 4:8.
- Yehowa udi ne dinanga, bulenga, ne luse.—Ekesode 34:6; 1Yone 4:8, 16.
* Bua kumanya malu makuabu pa diumvuija ne dishindumuna dia dîna dia Nzambi, udi mua kubala Tshisakidila.
Nkonko ya dilonga
1, 2. Bua tshinyi mbimpe kuikala ne tshibidilu tshia kuela nkonko?
3. Bua tshinyi ba bungi batu balekela kukeba mandamuna a nkonko ya mushinga mukole?
4, 5. Ng’imue nkonko kayi mitambe bunene itudi mua kudiela, ne bua tshinyi tudi ne bua kukeba mandamuna ayi?
6. Bua tshinyi ba bungi badi bela meji ne: Nzambi kêna ubatabalela padibu bamona makenga?
7. (a) Mmunyi mudi bamfumu ba bitendelelu bafikisha bantu ku diela meji ne: Nzambi kêna ubumvuila? (b) Bible utu ulongesha tshinyi menemene bua makenga adiku lelu aa?
8, 9. (a) Fila tshilejilu pa mushindu wa kumvuija dishilangana didi pankatshi pa dilekela makenga ne diakebesha. (b) Bua tshinyi katuena mua kubanda Nzambi bua mudiye mulekele bantu mu njila wabu mubi?
10. Bua tshinyi tudi mua kuitaba ne: Nzambi neajikije ntatu yonso idi makenga makebele bantu?
11. (a) Nzambi utu umvua bishi bua malu mabi? (b) Patu Nzambi ukumona ukenga, utu umvua munyi?
12, 13. (a) Bua tshinyi tudi ne ngikadilu milenga bu mudi dinanga? Dinanga didi ditusaka bua kumona makenga mushindu kayi? (b) Bua tshinyi udi mua kuitaba ne: Nzambi neajikije ntatu ne makenga?
14. Dîna dia Nzambi nnganyi? Bua tshinyi mbimpe kumubikila mu dîna edi?
15. Dîna edi Yehowa didi dileja ne: Nzambi utu munyi?
16, 17. Ntshinyi tshidi mianzu eyi itulongesha pa bidi bitangila Yehowa: (a) “Wa-Bukole-Buonso”? (b) “Mukalenge wa tshiendelele”? (c) “Mufuki”?
18. Bua tshinyi bamue batu bela meji ne: kabena mua kudia malanda ne Nzambi? Kadi Bible yeye utu ulongesha tshinyi?
19. (a) Mmunyi mutudi mua kutuadija kudia malanda ne Nzambi? Netupete bipeta kayi bimpe? (b) Nngikadilu kayi ya Nzambi idi ikusankisha bikole?
20-22. (a) Nansha mutudi katuyi mua kumona Nzambi, katuenaku mua kudia nende malanda anyi? Umvuija. (b) Bamue bantu ba muoyo muimpe badi mua kukuambila tshinyi? Kadi udi ne bua kuenza tshinyi?
23, 24. (a) Bua tshinyi udi ne bua kutungunuka ne kuela nkonko pa malu audi ulonga? (b) Nshapita udi ulonda neakule pa bualu kayi?


text:
TSHISAKIDILA
Dituku dia Dilumbuluisha ntshinyi?
MMUNYI muutu umona Dituku dia Dilumbuluisha? Ba bungi batu bela meji ne: bantu miliyare ne miliyare nebapite kumpala kua nkuasa wa bumfumu wa Nzambi, ne nebabalumbuluishe muntu umue ku umue. Bamue nebaye mu diulu ne bakuabu nebakengeshibue bua kashidi. Kadi Bible yeye udi umvuija dituku edi mu mushindu mushilangane bikole. Kêna udileja bu dituku dia kutshina to, kadi bu tshikondo tshia masanka ne dilengeja dia malu.
Mupostolo Yone udi umvuija Dituku dia Dilumbuluisha mu Buakabuluibua 20:11, 12 nunku: ‘Ngakatangila nkuasa wa butumbi munene mutoke, ne wakadi ushikamapu, wakanyemabu kudi buloba ne diulu kumpala kuende, ne kabakabisangena muaba kabidi. Ngakatangila bafue, banene ne bakese, bimane kumpala kua nkuasa wa butumbi; ne mikanda yakabuluibua, mukanda mukuabu wakabuluibua kabidi, udi wa muoyo; bakalumbuluisha bafue ku malu akadi mafunda mu mukanda, bu muakadi bienzedi biabu.’ Nnganyi udi ulumbuluisha mu mvese eu?
Yehowa Nzambi ke Mulumbuluishi munene wa bantu. Kadi udi upesha muntu mukuabu mudimu wa kulumbuluisha eu. Bilondeshile Bienzedi 17:31, mupostolo Paulo wakamba ne: Nzambi ‘wakasungula dituku didiye ulumbuluisha ba pa buloba mu buakane kudi muntu wakasungulaye.’ Yezu Kristo ke Mulumbuluishi udi Nzambi musungule. (Yone 5:22) Kadi ndîba kayi didi Dituku dia Dilumbuluisha dituadija? Nedinenge mutantshi bule kayi?
Mukanda wa Buakabuluibua udi uleja ne: Dituku dia Dilumbuluisha nedituadije panyima pa mvita ya Armagedone, pikalabu bamane kubutula bulongolodi bua Satana.* (Buakabuluibua 16:14, 16; 19:19-20:3) Kunyima kua Armagedone, nebele Satana ne bademon bende mu dijimba bua bidimu tshinunu. Mu tshikondo atshi, bantu 144000 nebikale balumbuluishi ne ‘nebakokeshe ne Kristo bidimu tshinunu.’ (Buakabuluibua 14:1-3; 20:1-4; Lomo 8:17) Dituku dia Dilumbuluisha ki mbualu kampanda bua lukasa lukasa budi bunenga anu mêba 24 patupu to. Nedinenge bidimu tshinunu.
Munkatshi mua bidimu tshinunu abi, Yezu Kristo ‘nealumbuluishe badi ne muoyo ne badi bafue.’ (2 Timote 4:1) “Badi ne muoyo” nebikale “musumba munene wa bantu” bapanduka ku Armagedone. (Buakabuluibua 7:9-17, MMM) Mupostolo Yone wakamona kabidi ‘bafue bimane kumpala kua nkuasa wa butumbi’ wa dilumbuluisha. Anu muvua Yezu mulaye, ‘bonso badi mu nkita ya tshivulukilu nebumvue dîyi dia Kristo ne nebapatuke’ pabishabu bantu ku lufu. (Yone 5:28, 29, NW; Bienzedi 24:15) Kadi nebalumbuluishe bantu bilondeshile malu kayi?
Bilondeshile tshikena-kumona tshia Yone, ‘mikanda yakabuluibua’ ne ‘bakalumbuluisha bafue ku malu akadi mafunda mu mukanda, bu muakadi bienzedi biabu.’ Mu mikanda eyi mudi malu avua bantu benze kale anyi? Tòo, dilumbuluisha kadiakuimanyina pa malu avua bantu benze kumpala kua kufuabu to. Bua tshinyi tudi tuamba nanku? Bualu Bible udi wamba ne: “Muntu udi mufue udi mubingishibue ku bubi.” (Lomo 6:7) Bantu babishibua, nebabike ne mibi yabu mimane kujimina. Nunku, mikanda eyi idi ne bua kuikala mikenji mikuabu ya Nzambi. Bua bantu bapanduka ku Armagedone ne bua babishibua kupetabu bonso muoyo wa tshiendelele, nebikale ne bua kutumikila mikenji ya Nzambi, pamue ne eyi yikala Yehowa mua kufila pamuapa mu bidimu tshinunu. Nunku, nebalumbuluishe bantu bilondeshile malu ikalabu ne bua kuenza mu Dituku dia Dilumbuluisha.
Bantu miliyare mivule nebapete bua musangu wa kumpala mushindu wa kulonga disua dia Nzambi ne kuditumikila mu Dituku dia Dilumbuluisha. Bidi biumvuija ne: nekuikale mudimu wa bungi wa dilongesha bantu. Bushuwa, ‘badi bashikama pa buloba nebayile buakane.’ (Yeshaya 26:9) Tshidibi, ki mbantu bonso bajinga kuenza disua dia Nzambi to. Bualu Yeshaya 26:10 udi wamba ne: ‘Bialejabu muntu mubi diakalengele, kêna uyila buakane; munkatshi mua buloba bua buakane mene yeye neenze malu mabi, ne kêna umona butumbi bua Yehowa.’ Nebashipe bantu babi aba bua kashidi mu Dituku dia Dilumbuluisha.—Yeshaya 65:20.
Ku ndekelu kua Dituku dia Dilumbuluisha, bantu bikala ne bua kupanduka ‘nebikale ne muoyo’ menemene bualu nebikale bapuangane. (Buakabuluibua 20:5) Nunku Dituku dia Dilumbuluisha nedifikishe bantu ku nsombelu mupuangane uvuaku ku ntuadijilu. (1 Kolinto 15:24-28) Pashishe, nekuikale diteta dia ndekelu. Nebasulule Satana ne nebamulekele bua atete kupambuisha kabidi bantu bua musangu wa ndekelu. (Buakabuluibua 20:3, 7-10) Mulayi wa mu Bible udi ulonda eu neukumbane bua bantu babenga kulonda Satana: ‘Bantu bakane nebapiane buloba, nebashikamemu tshiendelele.’ (Musambu 37:29) Bulelela, Dituku dia Dilumbuluisha nedituadile bena lulamatu bonso masanka a bungi be!
* Bua kumanya malu adi atangila Armagedone, bala mukanda wa Étude perspicace des Écritures, Volime 1 dibeji dia 1073-1075; Volime 2 dibeji dia 63-64 ne nshapita wa 20 wa mukanda wa Tutendelelayi Nzambi umuepele mulelela, yonso mipatula kudi Bantemu ba Yehowa.


text:
Tuleje bunême kudi badi babukumbanyine
“Dibenesha, ne bunême ne butumbi ne bukole bikale kudi Yeye udi musombe mu nkuasa wa bukalenge ne kudi Muana wa mukoko kashidi.”—BUAKABULUIBUA 5:13.
MISAMBU: 9, 108
1. Bua tshinyi bamue bantu mbakumbanyine bunême? Ntshinyi tshitualonga mu tshiena-bualu etshi?
MMUNYI mutudi mua tuleja bakuabu bunême? Tudi tubalejabu patudi tubangata ne mushinga wa bungi ne tubanemeka. Pa tshidibidilu, tutu tupesha bantu bunême bua bualu kampanda budibu benze anyi bua mudimu peshi muanzu munene udibu nawu. Mu tshiena-bualu etshi netumanye batudi ne bua kupesha bunême ne tshidi tshitusaka bua kubapeshabu.
2, 3. a) Bua tshinyi Yehowa mmukumbanyine bunême mu mushindu wa pa buawu? (Tangila tshimfuanyi tshia ntuadijilu tshia tshiena-bualu.) b) Muana wa mukoko udibu batele mu Buakabuluibua 5:13 nnganyi? c) Bua tshinyi tudi ne bua kumupesha bunême?
2 Buakabuluibua 5:13 udi wamba ne: “Yeye udi musombe mu nkuasa wa bukalenge” ne “Muana wa mukoko” mbakumbanyine bunême. “Yeye udi musombe mu nkuasa wa bukalenge” eu n’Yehowa. Mu Buakabuluibua nshapita 4, bifukibua bia mu diulu bidi bituleja bua tshinyi Yehowa, “Yeye udi ne muoyo kashidi ne tshiendelele,” mmukumbane kumupesha bunême. Badi bamba ne: “Wewe, Yehowa Nzambi wetu, udi mukumbane bua kuangata butumbi ne bunême ne bukole, bualu wakafuka bintu bionso, ne bua disua diebe biakikalaku ne biakafukibua.”—Buakabuluibua 4:9, 11.
3 “Muana wa mukoko” udibu bakuile mu Buakabuluibua 5:13 eu n’Yezu Kristo. Bua tshinyi tudi tuamba nanku? Pavua Yezu pa buloba, bakamubikila ne: “Muana wa mukoko wa Nzambi udi umbusha mibi ya ba pa buloba.” (Yone 1:29) Mmukalenge kayi mukuabu ukadi muitabe bua kufua bu tshia kupikula natshi bantu bende? Aka kadi bushuwa kabingila kanene kakumupeshila bunême. Yezu mmukumbanyine bunême bualu “yeye udi Mfumu wa badi bakokesha bu bamfumu ne Mukalenge wa badi bakokesha bu bakalenge.” (1 Timote 6:14-16) Udi pamuapa udiumvua bu bifukibua bia mu diulu bidi bimba biamba ne: “Muana wa mukoko uvuabu bashipe mmukumbane bua kuangata bukole ne mabanji ne meji ne makanda ne bunême ne butumbi ne dibenesha.”—Buakabuluibua 5:12.
4. Bua tshinyi mbia meji bua kupesha Yehowa ne Kristo bunême?
4 Yone 5:22, 23 udi wamba ne: Yehowa mmuvuije Kristo mulumbuluishi wa bantu bonso. Aka ke kabingila kanene kadi ne bua kutusaka bua kupesha Yezu bunême. Patudi tuenza nunku, tudi tupesha kabidi Yehowa bunême. Patudi tusungula bua kupesha Yezu ne Tatu wende bunême, tudi mua kupeta muoyo wa tshiendelele.—Bala Misambu 2:11, 12.
5. Bua tshinyi bantu bonso mbakumbanyine pabu bunême ne kanemu?
5 Bantu mbafukibue ‘mu tshimfuanyi tshia Nzambi.’ (Genese 1:27) Mbuena kuamba ne: bantu ba bungi badi ne mushindu wa kuleja ngikadilu ya buena ya Nzambi. Tshilejilu, bantu badi mua kuleja dinanga, bulenga ne luse. Bantu bavua bafukibue kabidi ne kondo ka muoyo, mmumue ne: dimanya dia tshidi tshimpe ne tshidi tshibi, tshidi tshijalame ne tshidi katshiyi tshijalame, tshidi tshiakanyine ne tshidi katshiyi tshiakanyine. (Lomo 2:14, 15) Bantu ba bungi batu basue bintu bia mankenda ne bilenga, ne batu basue kusomba mu ditalala ne bakuabu. Kabiena bitukemesha to, bualu Yehowa n’Nzambi wa bulongame ne wa ditalala. Bulelela, bantu mbafukibue ne bukole bua kuidikija Yehowa mu mushindu kampanda anyi kasanga. Bua bualu ebu, mbakumbane bua tuetu kubanemeka ne kubapesha bunême.—Misambu 8:5.
LEJA BUNÊME MU MUSHINDU MUAKANYINE
6, 7. Mmunyi mudi Bantemu ba Yehowa bashilangane ne bantu ba bungi bua dileja bakuabu bunême?
6 Tudi bamanye ne: tudi ne bua kupesha bantu bakuabu bunême, kadi bidi mua kukola bua kumanya bunême butudi mua kubapesha ne mua kubapeshabu. Bidi nanku bualu bantu bapange bupuangane ba bungi batu batamba kulonda lungenyi lua mu bulongolodi bua Satana ebu. Bantu ba bungi batu bavuija balume ne bakaji bintu bia kutendelela. Pamutu pa kubapeshabu bunême ne kubanemeka mudi Yehowa musue, badi bobu babapesha bunême mu mushindu mupitshidile, babangata bu banzambi. Badi mua kuidikija mvuadilu, bikadilu ne ngenzelu wa malu wa bamfumu ba tshididi ne ba bitendelelu, wa bena manaya a mbilu, banayi ba filme ne wa bantu bakuabu bende lumu.
7 Bena Kristo balelela mbamanye ne: kupesha bantu bunême mu mushindu eu nkubi. Ku bantu bonso bavua ne muoyo pa buloba apa, anu Yezu ke uvua mushiye tshilejilu tshimpe tshia tuetu kuidikija. (1 Petelo 2:21) Tudi ne bua kuvuluka ne: “bantu bonso bakenza bubi ne kabena bafika ku butumbi bua Nzambi to.” (Lomo 3:23) Kakuena muntu nansha umue udi mukumbane bua tuetu kumutendelela. Patudi tupesha bantu bunême tuela ne kalele, Yehowa kena usanka to.
8, 9. a) Mmunyi mudi Bantemu ba Yehowa bamona bamfumu ba mbulamatadi? b) Ndîba kayi ditudi katuyi mua kutumikila bamfumu ba mbulamatadi?
8 Kudi bamue bantu badi bakumbane bua tuetu kubapesha bunême anyi kubanemeka bua mianzu idibu nayi. Tshilejilu, ela meji bua bamfumu ba mbulamatadi ne malu atubu bakuenzela. Batu benza bua miaba itu bantu basombe ikale mimpe ne batabalela majinga abu. Mudimu udibu benza utu upetesha bantu masanka a bungi. Mupostolo Paulo wakamba ne: tudi ne bua kuangata bakokeshi ba mbulamatadi bu “bakokeshi badi ku mutu kuetu.” Wakamba kabidi ne: tudi ne bua kutumikila mikenji yabu: “Nupeshe bantu bonso bintu biabu, udi ulomba tshitadi, tshitadi,” ne “udi ukengela kupesha bunême, bunême.”—Lomo 13:1, 7.
9 Bu mutudi Bantemu ba Yehowa, tudi tuenza tshionso tshitudi mua kuenza bua kuleja bamfumu ba mbulamatadi ne: tudi tubanemeka. Bushuwa, ditunga dionso ditu ne biadi bibidilu, ke bualu kayi malu adi bamfumu ba mbulamatadi batulomba mu ditunga kampanda adi mua kushilangana ne adibu mua kutulomba mu ditunga kansanga. Tudi kabidi ne bua kueleshangana diboko ne bamfumu ba mbulamatadi padibu bakuata mudimu wabu. Kadi bobu batulomba bua kuenza bualu kampanda budi butusaka bua kubenga kutumikila Yehowa, katuena tubuenza to. Mu nsombelu eyi tudi tutumikila Yehowa ne tumupesha bunême pamutu pa bantu.—Bala 1 Petelo 2:13-17.
10. Ntshilejilu kayi tshimpe tshidi batendeledi ba Yehowa ba kale batushile bua matuku etu aa?
10 Tshilejilu tshia batendeledi ba Yehowa ba kale bavua baleje bamfumu ba mbulamatadi bunême tshidi mua kutulongesha. Jozefe ne Mariya badi tshilejilu tshimpe. Pavua bena Lomo bajinge kumanya bungi bua bantu bavua pa buloba, Jozefe ne Mariya bakenza luendu batangile ku Beteleheme bua kudifundisha nansha mukavua Mariya pabuipi ne kulela. (Luka 2:1-5) Mupostolo Paulo ntshilejilu tshikuabu tshimpe bua muvuaye unemeka bantu bavua bakokesha. Pakamubandabu ne: uvua muenze bualu kampanda bubi, wakadibingisha ne kanemu konso kumpala kua mukalenge Helode Agipa ne Festo, nguvena wa provense wa Lomo, mu Yudaya.—Bienzedi 25:1-12; 26:1-3.
11, 12. a) Bua tshinyi katuena tupesha bamfumu ba bitendelelu bunêmu mu mushindu wa pa buawu? b) Ntshinyi tshiakenzeka pavua Ntemu wa mu Australie muleje muena tshididi kampanda kanemu?
11 Netuambe tshinyi bua bamfumu ba bitendelelu? Tudiku ne bua kubapesha bunême mu mushindu wa pa buawu anyi? Tudi tubapesha bunême anu bu bantu bakuabu bonso. Kadi nebikale bibi tuetu tubapesha bunême mu mushindu wa pa buawu nansha bobu batekemene nanku. Bua tshinyi? Bualu bitendelelu bia dishima kabitu bilongesha bulelela, bua Nzambi ne bua Bible Dîyi diende to. Yezu wakabipisha bamfumu ba bitendelelu ne kubabikila ne: bena lubombo ne balombodi babi. (Matayi 23:23, 24) Ku lukuabu luseke, ki mbibi bua kuleja bamfumu ba mbulamatadi kanemu ne bunême mu mushindu wa pa buawu to. Bakadi imue misangu batuambuluishe bua mututu tuenza nanku.
12 Tuakule bua Heinrich Gleissner, mfumu wa mbulamatadi muena Australie. Mu mvita mibidi ya buloba bujima, bakamukuata kudi bena Nazi. Pakayabu nende mu kawulu bua kumuela mu buloko, wakatuilangana ne Leopold Engleitner, Ntemu wa tshisumi wa mu Autralie. Muanetu Engleitner wakumvuija Gleissner ne kanemu konso malu avuaye witabuja, Gleissner pende kumuteleja ne ntema yonso. Pakajika mvita, Gleissner wakenza mudimu misangu ya bungi ne muanzu wende bua kuambuluisha Bantemu ba mu Australie. Udi mua kuikala mumvue bakula bua bilejilu bikuabu bia malu mimpe adi bamfumu ba mbulamatadi benze anu bualu bena Kristo bavua babaleje kanemu.
LEJA BAKUABU BUNÊME
13. Mbantu kayi nangananga badi bakumbanyine bunême ne kanemu? Bua tshinyi?
13 Bana betu ba balume ne ba bakaji mbakumbanyine bunême ne kanemu. Bidi nanku nangananga bua bana betu ba balume badi balombola bu mudi bakulu, batangidi ba bijengu, bena mu Komite wa filiale ne bena mu Kasumbu kaludiki. (Bala 1 Timote 5:17.) Bonso buabu badi batabalela majinga a bantu ba Nzambi, ne Bible udi ubikila bena mudimu aba ne: “bantu bu mapa.” (Efeso 4:8) Nunku mbikumbane bua tuetu kubapesha bunême nansha bobu ba tshisamba kayi, balonge tulasa kayi, bikale ne nsombelu kayi anyi bikale ne makuta anyi kabayi nawu. Bena Kristo ba kumpala bakatushila tshilejilu tshimpe. Bavua bapesha bantu balume bavua balombola bunême, tudi petu tuenza bia muomumue lelu. Patudi ne bantu aba, katubangatshi bu banjelu to. Kadi tudi tubanemeka ne tubapesha bunême bua mudimu wabu mukole ne bua budipuekeshi buabu.—Bala 2 Kolinto 1:24; Buakabuluibua 19:10.
14, 15. Mmunyi mudi bakulu bena Kristo bashilangane ne bamfumu ba bungi ba bitendelelu?
14 Bakulu aba badi bu balami ba mikoko badi ne budipuekeshi. Ki mbasue babatumbishe to. Nunku mbashilangane bikole ne bamfumu ba bungi ba bitendelelu ba lelu ne ba mu tshikondo tshia Yezu. Wakamba bua bualu buabu ne: “Mbasue miaba ya lumu mu bibilu; mbasue kusomba miaba ya kumpala mu nsunagoga; mbasue bua bantu babele mioyo mu bisalu.”—Matayi 23:6, 7.
15 Bakulu bena Kristo badi batumikila mêyi a Yezu aa: “kabanubikidi ne: Labi to, bualu Mulongeshi wenu udi anu umue, nuenu bonso nudi bana ba muntu. Kabidi kanubikidi muntu nansha umue wa pa buloba ne: tatu to, bualu Tatu wenu udi anu umue, udi mu diulu. Anyi kabanubikidi ne: mulombodi, bualu Mulombodi wenu udi anu umue, Kristo. Kadi udi mutambe bunene munkatshi muenu udi ne bua kuikala muena mudimu wenu. Muntu yonso udi udibandisha; nebamupuekeshe, muntu yonso udi udipuekesha, nebamubandishe.” (Matayi 23:8-12) Bakulu ba mu bisumbu bia pa buloba bujima bobu ne budipuekeshi ne batumikila mêyi a Yezu, bana betu ba balume ne ba bakaji nebabanange, nebabanemeke ne nebabapeshe bunême.
16. Bua tshinyi tudi ne bua kudienzeja bikole bua kupesha bakuabu bunême?
16 Bidi mua kutulomba dîba dia bungi bua kulonga mua kupesha bakuabu bunême. Ke muvuabi kabidi bua bena Kristo ba kumpala. (Bienzedi 10:22-26; 3 Yone 9, 10) Kadi bidi bikengela kudienzeja bikole. Patudi tupesha bakuabu bunême mu mushindu udi Yehowa musue, netupete masanka a bungi.
MASANKA A DILEJA BAKUABU BUNÊME
17. Ngamue masanka kayi atudi tupeta patudi tuleja bantu badi ne bukokeshi bunême?
17 Patudi tupesha bantu badi bakokesha muaba utudi bunême ne tubanemeka, badi mua kutuakuila bua bukenji buetu bua kuyisha. Badi mene mua kumona mudimu wetu mu mushindu muimpe. Ke tshivua tshienzeke kukadi bidimu bia bungi mu ditunga dia Allemagne pavua Birgit mpanda-njila muye mu tulasa dituku divuabu bapesha muanende wa bakaji diplome. Balongeshi bakambila Birgit ne: bivua bimpe bua kuikala ne bana ba Bantemu mu kalasa bidimu bionso ebi. Balongeshi bavua bamona ne: bana ba Bantemu bavua bavuija tshilongelu tshiabu muaba muimpe be. Birgit wakabambila ne: “Bana betu mbalongeshibue bua kutumikila mikenji ya Nzambi ya bikadilu, bu mudi kunemeka balongeshi ne kubapesha bunême.” Mulongeshi kampanda wakamba ne: bu bana bonso bikale bu bana ba Bantemu, kulongesha kakuvua mua kutatshisha to. Mmuenenu muimpe eu uvuabu nende bua bana ba Bantemu wakasaka too ne umue wa ku balongeshi bua kubuela mu mpungilu panyima pa mbingu ya bungi.
18, 19. Ntshinyi tshitudi ne bua kuvuluka patudi tupesha bakulu bunême?
18 Mêyi manene adi mu Dîyi dia Nzambi adi mua kutuambuluisha bua kumanya mua kupesha bakulu ba mu tshisumbu bunême. (Bala Ebelu 13:7, 17.) Tudi ne bua kubela kalumbandi bua mudimu wabu mukole. Patudi tulonda buludiki budibu batupesha, bidi bibambuluisha bua kuenza mudimu ne disanka. Bible udi wamba ne: tudi kabidi ne bua kuidikija ditabuja diabu. Kadi abi kabiena biumvuija ne: tudi ne bua kutentula menemene mushindu udi mukulu udi “mumanyike bikole” uvuala, wakula ne ulongesha to. Tuetu benze nanku nebimueneke bu ne: tudi tulonda bantu pa mutu pa kulonda Kristo. Tudi ne bua kuvuluka ne: bakulu mbantu bapange bupuangane anu bu tuetu.
19 Patudi tupesha bakulu bunême ne tubanemeka ne katuyi tubangata bu bantu bende lumu, bidi bibambuluisha. Mushindu kayi? Nebikale bipepele bua bobu kushala ne budipuekeshi ne kuepuka ngelelu wa meji wa ne: mbapite bakuabu, anyi ne: tshidibu benza bobu tshidi misangu yonso tshiakane.
20. Mmasanka kayi atudi tupeta patudi tupesha bakuabu bunême?
20 Kupesha bakuabu bunême kudi kutuambuluisha bua kubenga kuikala bena budinangi ne bua kushala ne budipuekeshi padi bakuabu batuangata ne mushinga wa bungi. Bidi bitukuba kabidi bualu bidi bituambuluisha bua kubenga kuteketa padi muntu kampanda utudi tunemeka wenza bualu kampanda budi butunyingalaja. Disanka dikuabu didi ne: bidi bituambuluisha bua kushala mu buobumue mu bulongolodi bua Yehowa. Bulongolodi bua Yehowa kabutu bupesha muntu bunême bupitshidile to, nansha yeye muena kuitabuja anyi kayi muena kuitabuja.
21. Ndisanka kayi dinene ditudi tupeta patudi tuleja bakuabu bunême?
21 Disanka dinene ditudi tupeta mu dileja bakuabu bunême didi ne: tudi tusankisha Nzambi. Netuikala tuenza tshidiye musue bua tuenze, ne netushale ne lulamatu kudiye. Pashishe Yehowa neandamune Satana udi wamba ne: kakuena muntu udi mua kushala ne lulamatu to. (Nsumuinu 27:11) Bantu ba bungi ba mu bulongolodi ebu ki mbamanye mua kupesha bakuabu bunême mu mushindu muakanyine to. Tudi ne dianyisha dia bungi bua mutudi bamanye mua kupesha bakuabu bunême mu mushindu udi Yehowa musue.


text:
TSHIENA-BUALU TSHINENE
Muntu udiku mua kumanya malu atshilualua anyi?
Tuetu bonso tudi tuela meji bua matuku atshilualua. Tudi tudiebeja muikala nsombelu wetu ne wa bantu batudi banange mu matuku atshilualua. Tudi mua kudiela nkonko eyi: ‘Bana banyi nebikale ne muoyo mu buloba buimpe anyi? Nebabutule buloba ebu dimue dituku anyi? Kudiku tshindi mua kushintula mpindieu bua kulengeja nsombelu wanyi wa matuku atshilualua anyi?’ Nkonko ya mushindu eyi idi ileja tshitudi basue kuikala, bualu tudi basue kuikala ne nsombelu muimpe ne mu bukubi. Wewe mumanye bimpe malu atshilualua, udi mua kudilongolola bua bualu buawu ku mubidi ne mu lungenyi.
Kadi nsombelu webe wa matuku atshilualua neikale mushindu kayi? Kudiku muntu udi mumanye anyi? Amue malu adi bamanyi bapiluke bamanyishe mmakumbane, kadi a bungi kaena akumbana to. Kadi Nzambi udi wamba ne: udi mua kumanyisha malu atshilualua ne bujalame buonso. Dîyi diende didi diamba ne: ‘Ndi ndianjila kuleja bantu nshikidilu wa bualu ku tshibangidilu tshiabu, ne mu bidimu bia kale mubaleje malu akadi kaayi manji kuenjibua.’ (Yeshaya 46:10) Mmushindu kayi?
MILAYI YA NZAMBI ITU ANU IKUMBANA
Bua tshinyi udi ne bua kutabalela milayi ya Nzambi ya kale ikadi mikumbane? Wewe mupete muntu udi umanyisha dituku dionso bua mvula anyi munya ne bujalame buonso ne bienzeka anu mudiye wamba amu, neumueyemene. Pamuapa newitabe tshivuaye muambe bua makelela. Bia muomumue, wewe mumanye ne: malu avua Nzambi mulaye mu bikondo bia kale mmakumbane, kakuyi mpata neutabalele malu adiye muambe bua matuku atshilualua.
DIBUTUKA DIA TSHIMENGA TSHINENE:
Tshilejilu, buvua bualu bua dikema bua kumanyisha ne bujalame buonso ne: tshimenga tshinene tshivua ne bukole bidimu bia bungi, tshivua ne bua kubutudibua. Ku diambuluisha dia muleji mpala wende, Nzambi wakamanyisha dibutuka dia Ninewe. (Sefanya 2:13-15) Ntshinyi tshivua bamanyi ba malu a kale bambe? Mu bidimu bia 600 kumpala kua bikondo bietu ebi, pamuapa bidimu 15 Nzambi mumane kumanyisha bualu ebu, bena Babilona ne bena Madai bakalua kuluisha Ninewe ne kumutshimuna. Nzambi uvua kabidi mudianjile kuleja ne: Ninewe ‘neashale munda mutupu, buloba buume bu mudi tshipela.’ Mêyi aa avuaku makumbane anyi? Eyowa. Nansha muvua tshimenga etshi ne misoko ya kumpenga kuatshi biangata tshipapu tshia kilometre 518, batshimunyi kabakashiya tshitupa nansha tshimue bua bantu kusombamu muvua bantu mua kuikala bela meji to. Bakatshibutula tshionso. Kudiku mukonkononyi wa malu a tshididi udi mua kumanyisha malu a buena aa ne bujalame buonso anyi?
NEBOSHE MIFUBA YA BANTU:
Nnganyi uvua mua kuteta kumanyisha bidimu 300 kumpala dîna dia muntu ne dia nkambua wa muntu uvua ne bua kuosha mifuba ya muntu kampanda pa tshioshelu, ne kumanyisha kabidi muaba uvuabu ne bua kuasa tshioshelu atshi? Bu muntu muenze bualu bua buena ebu, uvua mua kuenda lumu bikole. Muleji mpala wa Nzambi wakamanyisha ne: ‘Muana wa balume nealedibue mu nzubu wa Davidi, dîna diende Yoshiya wakasakidila kabidi ne: neoshe mifuba ya bantu’ mu tshioshelu mu tshimenga tshia Betele. (1 Bakelenge 13:1, 2) Bidimu bitue ku nkama isatu bimane kupita, mukalenge mukuabu diende Yoshiya, kadi ki Yoshiya utu mumanyike bikole mu Bible to, wakaledibua mu ndelanganyi ya Davidi. Anu muvuabi bileja, Yoshiya wakatangila nkita yakadi ku mikuna; wakatuma bantu, ‘bakangata mifuba yakadi mu nkita, bakayosha pa tshioshelu’ tshivuabu base ku Betele. (2 Bakelenge 23:14-16) Mmunyi mudi muntu mua kumanyisha malu adi kaayi manji kuenzeka ne bujalame buonso bikalaye kayi mulombodibue kudi muntu kampanda udi ne bukole bua bungi?
NSHIKIDILU WA BUKALENGE:
Bivua mua kukemesha bikole bu muntu yeye mua kumanyisha ne bujalame buonso dîna dia muntu kampanda bidimu bia bungi kumpala kua muntu au kuledibua, uvua ne bua kubutula bukalenge kampanda buvua ne bukole pa buloba bujima, ne tshivuaye ne bua kuenza bua kukumbaja bualu ebu. Nzambi wakamanyisha ne: muntu mulume mukuabu diende Kolesha uvua ne bua kulombola basalayi bua kukuata tshisamba kampanda. Kolesha eu uvua kabidi ne bua kupikula bena Yuda bavua mu bupika ne kubambuluisha bua bobu kuibakulula ntempelo wabu wa tshijila. Nzambi uvua kabidi mumanyishe ne: Kolesha uvua ne bua kumisha mâyi a musulu ne kupeta biibi bia tshimenga bikangula bua bobu kumona mua kutshibutula bipepele. (Yeshaya 44:27–45:2) Malu a bungi a mu mulayi wa Nzambi eu avuaku makumbane ne bujalame buonso anyi? Bamanyi ba malu a kale badi bajadika ne: Kolesha uvua bushuwa mutshimune bena Babilona. Tshiluilu tshia Kolesha tshivua tshienze mudimu ne bamanyi bapiluke bua kutshingulula mâyi a Babilona, kumisha misulu. Bualu bukuabu bua dikema mbua ne: tshiluilu tshia basalayi etshi tshiakasangana biibi bikangula ne kubuelabu mu tshimenga. Pashishe, Kolesha wakapikula bena Yuda ne kubambila bua baye kuibakulula ntempelo wa mu Yelushalema. Buvua bualu buvua kabuyi bua pa tshibidilu bualu Kolesha kavua utendelela Nzambi wa bena Yuda to. (Ezela 1:1-3) Pakumbusha Nzambi, nnganyi mukuabu uvua mua kumanyisha malu onso too ne mu katoba mushindu eu?
Tudi bakonkonone bilejilu bisatu bidi bileja muvua Nzambi mumanyishe ne bujalame buonso malu atshilualua. Malu aa ki mmalu adi menzeke mu mpukampuka to. Yoshua mulombodi wa bena Yuda uvua muambe malu avua bena Yuda ba bungi bamanye bimpe, wamba ne: ‘Nudi bamanye mu mitshima yenu yonso ne mu mioyo yenu yonso ne: kanuakapanga tshintu tshimpe tshimue tshiakanulaya Yehowa, Nzambi wenu; nuakapeta bintu bionso, kanuakapanga tshintu tshimue.’ (Yoshua 23:1, 2, 14) Bantu ba Yoshua kabavua mua kuela mpata bua dikumbana dia milayi ya Nzambi to. Kadi mmushindu kayi udi Nzambi wenza bualu ebu? Kudi dishilangana pankatshi pa njila ya Nzambi ne ya bantu. Mbia mushinga bua wewe kumanya ne: Nzambi mmulaye malu a mushinga adi ne bua kuenzeka kumpala eku adi atangila nsombelu webe.
MILAYI YA NZAMBI NE MILAYI YA BANTU
Misangu ya bungi milayi ya bantu itu yimanyina pa malu bu mudi: makebulula a bena sianse, dikonkonona malu, ditshinka anyi pa bena mbuku. Bantu bobu bamane kumanyisha bualu kampanda budi ne bua kuenzeka, misangu ya bungi badi basomba bua kumona tshikala mua kuenzeka.—Nsumuinu 27:1.
Nzambi yeye mmushilangane ne bantu bualu udi udianjila kumanya tshionso tshienzeka. Mmumanye bimpe bitambe tshidi bantu ne meji abu; ke bualu kayi padiye ujinga kuenza nunku, udi mua kumanya bimpe muikala muntu yonso pa nkayende mua kuenza malu ne muikala tshisamba tshijima mua kuenza malu. Kadi Nzambi udi mua kuenza kupita apu. Udi mua kulombola amue malu mu mushindu kampanda anyi kuashintulula bua bienzeke anu mudiye muambe. Udi wamba ne: ‘Dîyi didi dipatuka mukana muanyi kadiena dipingana kundi patupu, ne nedijikije muanda ungakaditumina.’ (Yeshaya 55:11) Imue misangu, milayi ya Nzambi idi ituambila anu tshikalaye mua kuenza mu matuku atshilualua. Udi wenza muende muonso bua tshionso tshidiye mulaye tshikumbane.
MATUKU EBE ATSHILUALUA
Kudiku dimanyisha kampanda didi diakula bua nsombelu webe wa matuku atshilualua ne wa bantu baudi munange anyi? Wewe mudianjile kumanya ne: tshipepele tshikole tshidi pabuipi ne kuenzeka, imue misangu udi mua kukeba tshia kuenza bua kupandisha muoyo webe. Ke tshiudi kabidi mua kuenza bua milayi ya Nzambi. Nzambi mmumanyishe ne: mu katupa kîpi emu, malu neashintuluke bikole pa buloba. (Tangila kazubu ka ne: “ Malu adi Nzambi mumanyishe bua matuku atshilualua.”) Malu enzeka mu matuku atshilualua mmashilangane ne adi bantu ba bungi bamanyisha.
Udi mua kuela meji ne: malu adi enzeka pa buloba kaena ashintuluka. Kadi ku diambuluisha dia milayi ya mu Bible tudi mua kumanya tshikala mua kuenzeka. Nzambi udi wamba ne: ‘Ndi ndianjila kuleja bantu nshikidilu wa bualu ku tshibangidilu tshiabu, bualu bungakadipangidijila bua kuenza nebuenjibue, nengenze malu anakusua kuenza.’ (Yeshaya 46:10) Wewe ne bena mu dîku diebe nudi mua kupeta masanka a bungi mu matuku atshilualua. Ebeja Bantemu ba Yehowa bua bakuambile tshidi Bible wamba bua malu atshilualua. Bantemu ba Yehowa ki mbena mbuku anyi kabena badiamba mudibu bayukila ne nyuma kampanda, peshi ne bukole kansanga bua pa buabu bua kumanyisha malu atshilualua. Mbalongi ba Bible badi mua kukuleja malu mimpe adi Nzambi mulaye bua kuenzela bantu kumpala eku.


text:
MĀNGA YA 2
Budimi Bulumbuluke
TALA’PO ino ntanda! Bintu byonso bidi’po i biyampe kutabuka! Tala’po bidi biyombo ne mityi, maluba ne banyema bonso. Lelo ukokeja kufunka banzovu ne bantambo?
Lelo buno budimi bulumbuluke bwāikele’ko namani? Eyo, tutalei mwālongolwedile Leza ntanda pa mwanda wetu.
Dibajinji, Leza wāpangile biyombo mwanda wa kuvwika ntanda. Kadi wāpanga miswelo yonso ya bimuna ne munamuna ne mityi. Bino byonso bineñenyanga ntanda. Ino bikwashanga kadi ne ku myanda mikwabo. Bivule umbukata mwabyo bitupanga bidibwa bitobala biyampe.
Kadi Leza wāpangile mishipa inanga mu mema ne byoni bitumbuka mūlu. Wāpangile bambwa ne bapushi ne bampunda; banyema bakatampe ne batyetye. Lelo i banyema’ka bekalanga kubwipi na kwenu? Mwene tufwaninwe kusangala pa kuyuka’mba Leza wāpangile bino byonso pa mwanda wetu?
Ku mfulo, Leza wāteakanya kipindi kimo kya ntanda mu muswelo mwishile. Wāita’kyo bu budimi bwa Edena. Bwādi bulumbuluke. Bintu byonso byādi’mo byādi bilumbuluke. Kadi Leza wāsakile ntanda yonso ikale miyampe enka bwa buno budimi bwaāpangile.
Ino tala monka kifwatulo kya buno budimi. Lelo uyukile kintu kyāmwene Leza amba i mutupu’kyo? Tutale shi i kika.
Ngalwilo 1:11-25; 2:8, 9.